
مقدمهة 


أحب أعرفكم بنفسي؛ أنا أم مصرية عادية جدًا.. أتعرض خلال يومي 
لمواقف حياتية كثيرة» جعلتني أشعر أنني أعيش في الموريستان (مستشفى 
المجانين) ولكن في عنبر الخطيرين. 

وهذه المواقف قد تكون مع زوجي أو أبنائي» مع الباعة أو المدرسين؛ 
ومن هذه المواقف ما قد يتسبب في تحويلي لكائن فضائي بعين واحدة» ومنها 
ما يجعلني أضحك؛ ومنها ما يبكيني فأضطر لتحويله إلى موقفي ساخر ضاحكِ 
حتى أتجاوزه؛ وتعبر بنا سفية الحياة (نورماندي 2) إلى برّ الأمان بدلا من الغرق. 

يومياتى ويوميات صديقاتي» ستجيدن نفسكِ في الكتاب» وأنتٌ أيضًا 
سترى (يتعمل إيه في البيت وانتت مش واخد بالك) ما تصنعه.. لا أنفي غن 
الزوجة بعض التسلط والتحكم؛ ولكن هذا لا يعني أن يتحول البيت إلى حلبة 
مصارعة؛ فلنجعل حياتنا باسمة» ولنتقبل اختلافاتنا (علشان نعيش عيشة فلة): 
لن أسرد يومياتي بالتسلسل المنطقي» فلا منطق في حياتي» ولكن سأعرضها 
عليكم بشكل عشوائيٌ؛ ولن تتوقع اليومية التي سَتَلِي ما أنهيتهاء أتمنى أن تُدذخل 
اليوميات على قلوبكم البسمة» من خلال تصوير ما يحدث يوميًا وبشكل خفيف. 

التوقيع 

1 
عيالك 


في بداية الحياة الزوجية» والأطفال مازالوا صغارًا لم يشبواعن الطوق» 
يكونون أكثر شغبًا وإحدانًا للجلبة في البيت. 

والزوج «كالعادة» يلقي بالمسئولية الكاملة على الأم» وكأن وظيفته 
الإنفاق فقط والانتقاد! 

الأب ينادي بصوتٍ مرتفع: يا هانم» إنتِ فين؟! 

فتأتي الهانم» وهي تنكف على وجهها قائلة: فيه إيه فزعتني» في 
حد ماثت!؟ 

الأب بعصبية مفتعلة: دي العيال» عاوز أتفرج على الماتش» عمالين 
يتنططوا حوالين التلفزيون! تنظر إليه بتهكم وتقوم بسحب الصغار من أمام 
التلفازء ويقومون بالجري أمامها وخلفها ضاحكين» تنهمك في العمل 
فتنسى الصغارء فيغافلونها ويذهبون إلى الأب الذي ينادي مرة أخرى 
بصوتٍ مثل فحيح الثعابين: نخدي عيالك؛ عاوز أنام. 


تنهرهم قائلة: أنتم إزاي خرجتم من جانبي ياعفاريت!؟ على أوضتكم؛ 
باب عاوزينام قدام التلنزيون شوية علشان يرج 

جه يوس سر رس سوسر 
وتغادر المكان. 

استيقظ من النوم طالبًا العشاءء فقامت بتتجهيز العشاء وهو جالس أمام 
التلفاز» والصغار يتقافزون حوله لحين انتهاء الأم من إحضار ياقي الأطباق؟ 
ليتناولوا العشاء معاء لكنه يبدأ في الأكل قبل وصول الزوجة بآخر الأطباق؛ 
نباتي لها صرتة ضارا ولكنه كتوم 6 مُختنقٌ» فأسرعت إلى الحجرة فرأته 
يأكل؛ والأكل يُشكل عدة كُريّات على جوانب فمه» ثم يبدأ الكلام بصوت 
كأنه حشرجة الموت: ياممممماماء خخخدي العيال عاوز آكل. 

تنظر له أولاء ثم تقوم بتضييق عينيها؛ لتصبح مثل ثقب الإبرة» وتضم 
حواجبها ليصبحا في شكل خطوط متعرجة؛ وتشير بأصبعها في وجهه 
صارخة فيه. قائلة: ||||ا|ا||اذ|ذ||ااا|اااااااايهاء همًّا العيال دول مش عيالك؟ 
متجوزنى بيهم؟ مش عيالك دول!؟ ردء رُد عليًا يا ظالم» هو انتّ عاوز 
تتفرج على الماتش خدي العيال» عاوز تنام خدي العيال» عاوز تاكل خدي 
عيالك» وأنا لما أعوز أنام تقول لي: خدي العيال واقفلوا عليكم ونامي!! 
أنام؟ وهم صاحيين؟! انتّ إيه؟ مفتري كده ليه؟ محدش قادر عليكء. يا 
شيخ ربنا ينتقم من الظالمينء ما تاكل والعيال جنبك. 


9 


: 00 227 أناء. ٠.‏ وعيلي . ه واطوريستان 


الأب- بذهول- محاولا امتصاص غضب الأم: فيه إيه ما طول عمري 
أبويا بيعمل كده؛ وعمر أمي ما قالت حاجة. 

تُباغته- قائلة: علشان كده يا حبيبي ماتت قبله بكتير! وانتّ إيه!» نفسك 
أموت أنا كمان بسبب ظلمك؟! 

الأب: ليه بتقولي كده؟! ما إحنا من ساعة ما خلفنا وأنا بعمل كده. 
وعمرك ما اشتكيتي؛ إيه اللى جد؟ 

الأم (بصوت مثل مطربات الأوبرا): [||||1اا|||ااايه زهقت من شغلة العبيد 
دي؛ هتاكل تخلي المكان حواليك فاضيء وأنا لما آكل عيل على دراعي؛ 
وعيل على حجريء والتالت بحجّز برجلي التانية علشان ميسقطش بوشه في 
طبق الشوربة!ء وأنت بيه.. قاعد لي بالفائلة الداخلية والبتتكور فاكر نفسك 
على البلاج» وهات يا بقع على الفانلات» يعني محدش من العيال لابخك 
وبتبقع الهدوم!ء وتقول لي الغسيل مش نضيف وكمان مش عاجبك! 

ينظر إليها باستغراب وقلقء ويقول لها: إهديء ثم يكمل الأكل؛ وبعد 
أن ينتهي من العشاء يقول لها- وهو ذاهب لغسل يديه-: بعد ما تنضفي 
الترابيزة» دي العيال واقفلي عليكم علشان فيه مصارعة حرة مستنيهاء 
ومعنديش استعداد العيال تقرفني. 

تكمل إطعام الصغارء وتقوم بعمل شطيرة صغيرة لها تأكلها أثناء 
إطعامهم» ولا تنظر إليه ولا ترد عليه» ثم تقوم بتنظيف المنضدة. وتذهب 

لحجرتهاء ثم ترتدي ملابسهاء وتأخذ الرضيع على يديها وتترك الآخرين 
معه- قائلة: نازلة أجيب طلبات للبيت» وهأجي بعد يكره إن شاء الله. 
الأب بذهول: إنتٍ اتجنتتي! طلبات إيه اللي تحتاج يومين علشان 
تجيبهاء (ساخرا منها): هتسافري الصين؟! 
تُكمل طريقها إلى باب الشقة» وتقول له- وهي تغلق الباب-: لأ. 
مش رايحة الصين» بس رايحة عند ماماء أنت بكره وبعده أجازة» وهاسيبك 
تتفرج على المصارعة مع تطبيق عملي» علشان عيالك طول النهار صريخ 


وضرب فيًا. سلام يا سي السيد! 
يفتح فمه من الذهول ثم يدعو عليها؛ لأنه يعلم أن التجربة ستفشل» 
وآثارها ستكون عميقة!! 


الأب مازال يعاني من آلام في الظهر» وحرقان في الجلد واحتمال.أن 
يكون هناك جروحٌ قطعية في فروة الرأس. 

2 
يوم الأم 


تذهب البنات إلى الأب» ويطلبن منه الخروج معهن لشراء هدية 
بمناسة يوم الأم. 

البنات: باباء إحنا عاوزين نجيب هدية لماما في عيد الأم. 

الأب- مندهشًا-: ما إنتم عارفين مامتكم» مش بتحب تحتفل باليوم 
ده» وبتقعد تدينا دروس في الإنسانية ومشاعر الأيتام والأمهات» وبنصدّع 
من النقاشات» بلاش تجيبوا لنا وجع الدماغ السنة دي كمان! 

البنات- بإصرار-: لا يا بابا مينفعش! اشمعنا الأمهات التانيين أولادهم 
بيشتروا لهم هدايا في عيد الأم؛ إحنا كمان لازم نجيب لماما هدية؛ علشان نفرحها. 

الأب- ساخرًا-: مش لو هي عاوزة تفرح؟ طيب يعني إنتم عاوزينا 
نجيب لها هدية بالعافية؟ هي مش عايزة» أمركم عجيب! 

البنات: طيب إيه رأيك يا بابا نسألها عايزة إيه؟» ونتحايل عليها يمكن توافق. 

الأب- بدون اقتناع- يقول: جربواء وأنا عن نفسي حاضر إن شاء الله 
ها أساهم معاكم في الهدية» بس لو مرضيتش متجوش تعيطوا لي! 

البنات- في الوقت نفسه-: إيه تساهم دي! لأ. هتجيب لها هدية 
لوحدك؛ وإحنا هدية لوحدنا! 

الأب: إنتم عاوزين تجننوني؟ هي مش عاوزة هداياء ليه نجيب هديتين!!؟ 

البنات: لأ. هنجيب هديتين بس سيبنا هنجرب يا باباء ساعدنا وأقف 
بعاناء عاوزين لثرحها ونترج بجنا 

الأب- يحدث نفسه- قائلا: إيه الكلام ده! كك معاهم في 
ساراس ارارم يلا أمري لله. 

تذهب البئات متفائلات م مُستبشرات» يقلن: ماماء عاوزين ننزل علشان 
هنشتري لك هدية عيد الأم» تحبي نجيب لك حاجة معينة؟ 

الأم- باستنكار-: عيد إيه وأم إيه؟ محدش يجيب لي حاجة؛ مش 
عاوزة هداياء واليوم ده أصلًا مالوش أي لازمة؛ ويصراحة الإعلام مزوديتها 
قوي» وبيخلونى أفتكر أمي وأقعد أعيط» الله يرحمك يا حبيبتي يا أمي! 

البنات- بحسم-: ماما خلاص يا حبيبتي؛ إحنا هننزل مع بابا نشتري 
لك الهدية» والله يرحم تيتة تيتة» هتقولي عاوزة إيه؟ واللا نجيب على ذوقنا. 

الأم- منفعلة- تقول: محدش يجيب لي حاجة:؛ أنا قلت أهه. خلوا 
فلوسكم في جيبكم | 

ينصرف البنات من أمامهاء ولا يأخذن كلامها بمأخذ الجد. ونزلوا مع 
الأب للشراء» وبعد الرجوع محملين بالهدايا والفرحة على الوجوه؛ والأب 
يبتسم ببلاهة من أنفق كل ما يملك على ما لا يرغب! 

دخل البنات البيت وهن يتقافزن من الفرحة» وينادين عليها: يا ماماء 
إنتٍ فين يا قمر ؟» يا ماما تعالي شوفي جبنا لك إيه! 

تأتي الأم» وعلى وجهها اللامبالة بادية» ثم تثُقلب في الأشياء وتقول 
بسخرية: إيه ده؟ قلاية بطاطس؟ مين قال لكم إنى عاوزة الماركة دي؟ وإنتم 
أصلًا مبتعرفوش تشتروا حاجة: ودايمًا تجيبوا لي الحاجات اللي مش بحبهاء 
وإيه ده كمان؟ ييجامة! لأ. مش على ذوقي. ما أنا قلت مبحبش عيد الأم ده. 

مش بتعرفوا تشتروا حاجه عدلة» وبتزهقوني» وده رغم إني دايمًا أجيب 
لكم اللي بتحبوه! مليش حظ معاكم أبذا إنتم وأبوكم! 

الأب: أنا لازم يعني أتحط في جملة مفيدة؟! أنا نزلت معاهم سواق 
ومحفظة: أنا مالي بس؟! 

البنات-. بإحباط-: يعني يا ماما حضرتك رافضة الهدايا علشان مش 
بتحبي اليوم ده؟ واللا علشان مبنعرفش نجيب لك اللي على مزاجك!؟ 

الأم- بغضب-: بلاش قلة أدبء هو أنا بمثل عليكم يعني؟ وثُلقو 
بملابس المنزل على الطاولة! دا ذوق ده! حاجة غريبة والله. 

الأب يقوم من المكان- وهو يقول ساخطًا: حسبى الله فيكم ما أنا 
قلت لكم بلاشء كان لازم تغرّمونى!» وفي الآخر مفيش حاجة عجبتها 
وسمعت كلمتين. منكم لله. 


568:22 

3 
الإقطار 


في نهار رمضان يكون التعامل مع الزوج مشابهًا لحالة لمس أسلاك الكهرباء 
المكشوفة؛ لذا قررت الزوجة تأجيل أي نقاشات معه أو طلبات منه إلى ما بعد 
الآذان» وبعد الإفطار بساعة» قامت بتحضير كوب من الشاي» وذهبت إليه مبتسمة» 
قائلة: على فكرة يا باباء إحنا معزومين على الفطار عند أخويا بكره إن شاء الله. 

الأب- ودون أن يفتح عينيه- يقول لها: إنت عارفة إني مقدرش أخرج 
في رمضان من البيت» كفاية عليًا الشغل الصبح. أنا تعبان وبيجي لي صداع 
رهيب بعد الفطار. 

الأم- محاولة تقديم الحلول-: طيب إيه رأيك تفطر وبعدين تنزل على 
طول؟ أو تدخل ترتاح في أوضة أخويا شوية! 

الأب- بضيق-: هو إحنا لازم نتعزم في رمضان؟ مش قادر أفتح عيني من 
الصداع؛ داهيفرتك دماغي» روحوا إنتم» ولما الصداع يروح أبقى آجي بعد الفطار! 

الأم لا تضغط عليه أكثر» فهي تعرف إنه إذا قرر الإفطار معهم؛ سوف 
ينكد عليهم قبل النزول وبعد الرجوع. فقرّرت أن تتركه على راحتهء فتقول: 

طيب خلاص هاقول لهم إنك تعبان» ولو بقيت كويس هتيجي بعد الفطار, 
وانتَ بقى على راحتك تيجي أو متجيش.. مش مهم. 

الأب- بنفاد صبر-: يعني إيه مش مهم؟ هو أنا مش فارق معاكي يا 
ست هانم واللا إيه؟! 

الأم- بهدوء-: طبعا عاوزاك وفارق معاياء بس مش مهم دي» يعني 
مش مهم زعلي أو رغبتي» وبعدين الموضوع مش محتاج خناقة. 

الأب- بغيظ-: عمومّاء لو قدرت هآجي إن شاء الله. 

تسكت الأم على مضضء فهي تريد زوجها معهم, لكنها لا تريد أن ينكد 
عليها مثل كل عامء وفي يوم العزومة تقوم الأم بالنداء على الأولاد: يلا يا 
ولادء النهارده إن شاء الله رايحين نفطر عند خالو» بسرعة اجهزواء أنا مش 
بحب أسوق وقت الأذان» الناس بتسوق بسرعة وأنا بخاف عليكم من الطريق. 

الأولاد- باندهاش-: تسوقي!؟ هو بابا مش هيجبي معانا!! وهيفطر إزاي!؟ 

الأم: لأء بابا تعبان عنده صداع ومش هيقدر ينزل معاناء أنا حضّرت له 
الفطار» يا دوب هيسختنه فى الميكرويف. يلا بسرعة بقى» اجهزوا. 

لقوق اليت برنة مكاننة مجهولة البوية ثلا لا تلم تي المتضلة 
ولا تعلم من الذي قام بالرد» لم تشغل بالها كثيراء فالتليفون يعمل مثل 
السنترال دون توقفء تنتهى من ارتداء ملابسهاء ثم تنادي على الأولاد: ها 
يا ولاد» إنتم جهزتوا خلاص؟ 

الأولاد- ضاحكين-: أيوهيا ماماء وبابا هو كمان جهزء وهينزل معانا! 

الأم- مندهشة-: خير الحمد لله أيوه كده ربنا ميحرمئاش منك» بس 
انت بقيت كويس!! يعني هتقدر تنزل؟ والصداع؟ اوعى ترهق نفسكء لو 
مش قادر... 

يقاطعها قائلا: روّقي.. أنا بقيت كويس. 

يبتسم- بارتباك- ويقول: الحمد لله؛ ويلا بقى علشان منتأخرش على الفطار. 

الأم: !!!!!!!!!!!!!!!!!] 

وفي الطريق إلى الخال يقول الأب بصوت ضعيف: على فكرة إحنا 
عزودين الشنيس الناى عند أخويا: 

الأم: يتقول إيه صوتك واطيء الصداع تاني!؟ 

يرفع صوته؛ ويقول يسرعة: معزومين عند أخويا الخميس الجاي. 

الأم تقهقه حتى تدمع عيناهاء فيقول لها الأب: مالك!ء هو أنا قلت نكتة! 

الأم تقول: لأ. مقلتش نكتة» بس قلت طريقة جديدة لعلاج الصداع 
والقريفة عندك» ههههههه هو الصداع عندك بيروح بعد التليفونات!؟ خللاص 
إحنا بعد كده نخلي أخوك يتصل بيك كل يوم؛ علشان يضيع الصداع. 

الأب- منفعلا-: رخمة وغلسة. 

الأم: أحبيبى يا تليفون. 

دمع 06 مه 

الفار 


بعد يوم طول وسجهرد شديد وقبل الذهاب إلى النوم» تتذكر الزوجة 
أن أكياس الفاكهة مازالت تقبع في أرض المطبخ» فتذهب لتضعها في 
البرّاد وما إن تبدأ في فتح الأكياس؛ حتى ترى في أحدهم فأرًا صغيرّاء 
تصرخ وتغلق الكيس سريعاء وتذهب إلى زوجها فتجده نائمّاء» فتقرر 
الاتصال بصاحب محل الفاكهة. 

الزوجة: آلو.. لوسمحت انتّ لسه باعت لي في العنوان الفلاني فاكهة 
كذا وكذاء وفي كيس فيه كمترى» الكيس ده فيه فار. 

البائع - بسخرية-: فار!! فار إيه؟ 

الزوجة: فار. جه مع الفاكهة في الكيسء أنا ربطت الكيس علشان الفار 
ميهربش عنه. 

البائع: طيب دقيقة» فتسمع صوته ضاحكا: في واحدة تقول إن في عندها 
فار جوا الكمترىء فيأتي إليها صوتّ- مقهقهًا-: فار! وجوا الكمترى! هههه 
إزاي؟ دي جديدة» هههه. وعندما وصلها هذا الحوار اشتعلت الزوجة غيظا من 

هذا الغبي- من وجة نظرها- الذي لم يسمعها جيدّاء وظن أن بداخل الكمثري 
فارّاء ويعود إليها قائلًا- بصوت يظهر عليه محاولة التماسك: حضرتك نعمل 
إيه دلوقت؟ نيجي نآخخد الفار؟ ثم يضحك! ترد عليه ساخبطة- وتقول: أولا 
مقلتلكش إن في فار جوًا الكمترى؛ الفار جوا الكيس وصغير» وبعدين إيه 
نيجي نآخده دي؟ لأ. سيبه هناكله إحنا بنحب طعم الفيران» حضرتك بتهزر! 
طبعًا تعالى نخد الكيس كله. ثم تغلق الهاتف وتعود لزوجها لتوقظه. 

الزوجة: يا باباء اصحى من فضلك. فيه فار في الشقة. 

يفتح عينيه بصعوبة» ثم يقول: فار إيه دلوقت؟! روحي نامي حرام عليكي. 

الزوجة: أنام إيه! فيه فار في الكيس» ومبططء وبيتحرك. 

الزوج: مبطط» وبيتحرك؟! يا سلام؟! 

الزوجة: أنا كلمت الفكهاني» وهييجي يآخد الفاكهة. 

الزوج: طيب لما يجيي صحينيء ها انام شوية. 

الزوجة: حرام عليك مش قادرة أقعد مع الفار لوحدي؛ وأنا أصلًا 
مجهدة وصاحية بقى لي 24 ساعة؛ ودماغي تقيلة جدًا. 

الزوج: طيب متخافيش» أنا صاحي بس هامددع السرير. 

وتجلس هي في البهو منتظرة بفارغ الصبر حضور رسول الفاكهاني؛ 
ويساورها شك أنها تحس بالفأر يقفز داخل ملابسهاء فتقف وهي في حالة هلع؛ 

فيدق جرس الباب» فتصرخ مفزوعة فينتبه الزوج ويقول لها: فيه إيه بتتصرخي 
ليه؟» حرام عليكي! ترد- وهي تنتفض-: حسيت إن الفار ماشي جوه هدومي» 
وبعدين جرس الباب ضرب اتخضيت. يلا قوم بسررعة:؛ افتح للراجل. 

فيفتح الزوج الباب» ويخرج الكيس لرسول الفكهاني» والزوجة خلف 
زوجها تدفعه- قائلة: باباء اوعى الفار يجري على جوًا.. خلي بالك.. 
واوعى يخبيه ويقولك مفيش فار. 

الزوج: يعني هيخبيه في هدومه! ما تهدي بقى» وادخلي بلاش دوشة! 

الشاب- مندهشًا-: قلّبت الأكياس قدام حضرتك أهوء فين يا أستاذ 
الفار؟» مفيش أي فار فيهم! 

الزوج: معلش يا ابني دور تاني» وريني كده البتاعة البُني دي» وريني 
كده يا ابني الله يرضى عليك؛ معلش! 

الشاب: دا فرع شسجرة صغيرة يا أستاذ» وفيه ورقتين. 

الزوج: طيب يا ابني شكرًا معلش تعبناكم؛ سلَّم على الحاج! 

الزوجة- بانفعال-: إيه ده سيبته يمشي؟ والفار فين؟! 

الزوج: فار لما ياكل دماغك» حرام عليك لما انتي مش نايمة كويس» 
ومش لابسة النضارة» ليه تعملي الدوشة دي كلها؟» مفيش فيران» دا فرع 
الشجرة يا هانم» وانتي علشان مش نايمة افتكرتيه فارء منك لله!ء فضحتينا. 

الزوجة- تضحك ببلاهة-: تصور هيضحكوا عليا ضحك دلوقت في 
المحل» وهيقولوا دي زي المجنونة. 

الزوج: لأ. هما هيقولوا عليك مجنونة فعلًا.. مش زي!ء ومش هيبيعوا 
لنا حاجة تاني علشان مش ناقصين مجنونة نص الليل» روحي نامي منك لله. 

الزوجة تبتسم يبلاهة» وتقول: فرع شجرة.. مش فار!. 


(تجموصوتجمه 

وقفت تنظر في المرآة؟؛ لعاكد من عقد رياط رأمبها يشكل صيحيج كما 
كانت تفعل أمهاء وكل الأمهات قديمًا؛ فلم تتخل وشاع اسلرب أنها 
في إدارة بيتهاء من استعدادات (ليوم الجمعة) والتنظيف وترتيب الطلبات 
التي سيحضرها زوجها من السوقء بعد أن تأكدت من هيثتهاء وأن شعرها 
لن يطوله تراب» خرجت لزوجها- قائلة: لو سمحت يا بابا عاوزين نآكل 
سمك بلطي» بلاش بوري وخصوصًا الصغير» وياريت يكون وسطء اوعى 
تجيبه صغيرء العيال مبيعرفوش يآكلوه» وياريت تخلي الراجل يفتح بطنه؛ 


وينضفه ويحشيه حشوة مش حراقة. 

الزوج: حاضرء فيه سمّاك فتح جديد شاطر وسمكه حلوء وعنده كل 
اللي انتي عاوزاه. 

الابنة: بابا هتروح البقالة؟ لو سمحت يا حبيبي عاوزة جبنة جودة أو 
تشيدر» بلاش فلامنك مش بحب طعمها. 


الزوجة: أيوة يا باباء بلاش الفلامنك؛ لأنها مُرَّةَ ومحدش بيحبها من العيال. 

الزوج: حاضرء حاجة تانية؟! أنا مش قلت- ستين ألف مرة- تكتبوا 
ورقة بطلباتكم مرة واحدة!ء أقولكم.. اكتبوا الطلبات علشان مش كل شوية 
تقولي لي آه نسيت استنى ! ْ 

الزوجة: معلش ياباباء والله بنسى أكتب الورقة» لو سمحت عاوزين فاكهة؛ 
هات موز على الأكل على طوول وفراولة» خلي بالك بلاش الموز الأخضر. 

الزوج: خلا ص كده تمام واللا فيه حاجة تاني! طيب بما إنك مرديتيش 
يبقى يلا سلام» متقلقيش سجلت كل شيء في الذاكرة بالتفاصيل. 

الزوجة: أنا مرديتش ش علشان بفتكر لو فيه شيء تاني نسيت أقولك 
عليه:- وفي نفسها-: آهيا خحوفي من الذاكرة والتفاصيل» استرهايا رب. 

تنهمك في توضيب البيت هي وبناتهاء ويذهب الزوج والأولاد 
للصلاة؛ وبعدها للسوقء يعود الروج والأولاد سعذادة محمّلين بما ل 
وطاب ولم ينس شيئًا. 

ويننظر نظرة الفرح في عيون زوجته والبنات. 

الزوج- والفرحة تملأ وجهه-: تعالي يا ماما شوفي طلباتك جبتها 
كلهاء أهو الجبنة الفلامنك من عند الماركت الشيك اللي في الشارع اللي 
وراناء والسمك ال... 

تقاطعه الزوجة: فلامنك !!! فلامنك يا راجل حرام عليك: هتتجيب لي جلطة؟ 

الزوج: أيوة شوفي كمان أهي طعمها جميل. 

يسألها: إنتٍ ليه طلبتي الجبنة المرة دي؟! ما فيه أنواع تانية شُفْتهاء بعد 
كدة مش ها أجيبها. 

الزوجة تنظر للسماء نظرة كلها دموع ولا تعقّب. 

تدخل الابئنة ضاحكة: باباء إنت بجد جبت فلامنك؟ بابادي تالت مرة 
نقولك بلاش تجيبهاء طعمها وحش. 

الزوج- بضيق وبخجل - يقول: أنا بصراحة لما حد بيأكد عليا شيء 
كتير بنسى ويتلخبط. ْ 

الزوجة: خلاص ماشى أخبار السمك إيه؟ 

الزوج: أهو طلبك» سمك بوري صغير ومفتحش بطنه؛ والموز أخضر 
علشان ميتهريش. 

الزوجة: أنايا رب عارفة إن ذنوبي كتير» بس اللي بيعمله فيّا من عشرين 
سنة خلاني قلت إنك سامحتني وغفرت لي!» بس استمراره يخليني أفكر 
ليه ما اتنسخطش قطة واللا فار أرحم لي من الغلب ده!! 

الابنة: هاهاهاها.. بابا يه ده؟! وبوري ومافتحش بطنه؟! يابا قشطة.. 
دا انتَ بيس قوي» وآخر حلاوة. 

الزوج: أيوة صحء أنا كنت عاوز أشتري حلاوة وعسل إسود وطحينة» 
ونسيت من طلباتكم الكتير. ْ 

الأم: انتَ يا راجل» إنت عقابى في الدنيا!؟؛ بس إن شاء الله مش 
هاشوفك في الآخرة. 

الزوج ينظر لهم باستغراب ويفتح موزة يأكل منها جزءًاء ويرميها في 
السلة. ! 

تسأله الزوجة: ليه رميتهايا بابا؟ دا موز على الأكل» ولاانت مش عاوز 
تبطل لؤم وتجيب موز أخضر علشان يبقى اسمك اشتريت موز ويقعد كام 
يوم زيادةاء حرام عليك خليك دوغريء أنا قربت أتفرس. 

الزوج: رميتها لأنها نية ما استويتش واتقرفت منهاء ومش انتٍ اللي 
طلبتيها كده! 

تنظر له زوجته قائلة: عوضي عليك يا رب. 

الزوج: إعملوا حسابكم هنروح نزور ماما النهارده. 

الزوجة تخفي غيظهاء وتلوي شقايفهاء وتقول له: ليه خير مالها حماني 
تعبت؟ يا لهوي إمتى؟! مش كنت عندها إمبارح»يا حبيبتي يا طنط يا خبر أبيض. 

الزوج ببرود: إيه اللي بتعمليه ده! مفيش حاجة أعوذ بالله» ماما زي 
الفل بس وحشتنيء وعاوز أشوفهاء عادي يعني. 

الزوجة- في سرها-: يانهار أسود.. وحشته؟! دا لسه سايبها بالليل!» 
يعني سواد الليل. ثم تقول: ماهو إنت كنت عندها امبارح؛ والعيال عندهم 
مذاكرة» روح انت وإحنا إن شاء الله نروح يوم الجمعة. 

الزوج يضغط على أسنانه: لأ. هتيجوا كلكم معاياء مش هاروح 
لوحدي» أنا رحت امبارحم! 

الزوجة (في سرها): هو الراجل اتجنن؟! إيه حكاية وحشته وهتيجوا 
معايا؟! العيال عندها مذاكرة ومامته روحي.. روحي!. مبتسيبش حد قاعد 
في مكانه» والعيال مش طايقين نفسهمء أعمل إيه؟ 

تقرر أن تتخابث عليه: طيب ماشي أنا هاجي؛ خلي الولاد يذاكرواء دول 
بيعملوا دوشة عند ماماء وهي كبرت يا حبيبتي ومعدتش بتستحمل غلاستهم! 

الزوج يصر وصوته يتخن: كلكم هتيجواء وبعدين يبقى يذاكروا عند 
ماماء الجو هادي هناك. 

الزوجة (في سرها): هادي؟ أمك؟! أأقصد مامتك بتخلي أي بيت 
هادي» يا رب يهديه؛ العيال هتسقط» في إيه؟ ماله ده!! 

فتقول ل : إيه حكايتك؟ ماتروح انت» هو فيه حد بيروح يزرو حد في 
أيام الدراسة!! وبعدين هي مامتك وحشتك انتّء ليه عايز الكل يروح؟! 
عمومًا.. عيالك عندك ماليش دعوة أنا لا بمتحن ولا بتضايق لما أروح عند 
مامتك (سامحني يا رب» الكذب حرام). 

الزوج يتمتم بسخط ويلوي شفتاه غاضبّاء ويتركها ويذهب إلى الأولاد؛ 
وبصوت عال وحادٌ يقول: اجهزوا علشان هتيجوا تزوروا تيتة معانا. 

يصل لمسامع الزوجة كلامه مع الأولاد. 

الزوجة (في نفسها): أوباااا.. إيه معانا دي؟! ما يروح هو لمامته» هو 
أنا باخده لمامتي؟! إيه المرار ده! ما أنا كنت عندها من يومين» وأخحدت 
طريحة الأسبوعء ليه عاوزني آخحد كمالة؟ 

الأولاد: مش هينفع عندنا كويزات يا بابا ومش مذاكرين» يوم الجمعة 
نيجي مع حضرتكء. وتكون تيتة وحشتناء لسه شايفينها من يومين. 

الزوج لأولاده بغضب: إيه قلة الأدب دي!ء جدتكم ما وحشتكمش! 
إيه ما طمرش فيكم اللي بتعمله علشانكم. 

الزوجة (تضحك في سرها): يقصد اللي بتعمله فيكم» مليش دعوة أنا ساكتة! 

الأولاد: لأء موحشتناش» والصراحة مش بنحب نروح هناك أيام غير 
الجمعة. علشان محدش بيكون من أولاد أعمامنا موجودين» وتيتة بنفضل 
تشخط فينا وتزعق» دي حتى بتزعق لماما! 

الزوجة تدخل مسرعة وتفتعل الغضب: إيه قلة الأدب دي؟! تيتة زي 
مامتي تزعق براحتهاء وبعدين لو مش هتزعق لي أنا.. هتزعق لمين!؟ 

الأولاد: وليه تزعق أصلا! 

الزوجة لزوجها: سؤال وجيه بصراحة» تزعق ليه؟! 

الزوج يتجاهل كلامهم ويْصِر: قوموا البسواء هتروحوا بالعافية» أنا 


عاوز أشوف ماما وحشتني. 
الأولاد: بابا هي مامة حضرتك (تيتة) ووحشتك!» حضرتك روح 
زورهاء وإحنا هانقعد مع مامتنا. 


الزوج يغضب ويترك المكان قائلا: عنكم ما جيتواء عيال مقرفة» أمكم 
ما عرفتش تربيكم» وإنتٍ كمان خليكي» مش عاوزك معايا. 

الأولاد: هو بابا زعلان ليه!! 

الأم (فيى سرها): تسلموا يا حبايب قلبي» (ولكن جهرًا): اختشوا يا 
عيال؛ أنا هاروح مع باباكم مينفعش ينزل لوحله. 

الزوج: والله ما حد منكم جاي معاياء جاتكم القرف. 

الزوجة (في سرها مرة أخرى): 15لا .1/125 

دمو قىرمو 

7 
الكشري 


الأعذار الخاصة بالتقصير في أداء الواجبات المنزلية لها طرق عديدة؛ 
وتحترفها الأم المصرية أيّما احتراف» وذلك للخروج من مأزق التقصير المتكرر. 

الأم بصوتٍ يملؤه الاستعطاف: معلش ممكن وانت جاي يا بابا تجيب 
معاك كشري» علشان ملحقتش أعمل الغداء أصلي نزلت مشوار للدكتور 
وراجعة مش شايفة قدامي من التعب. 

الأب: حاضرء بسيطة» ألف سلامة. 

الأم بصوت ضعيفي واهن: معلش النهارده حَرء هتاكلوا جبنة وبطيخ» 
مقدرتش أقف أطبخ في الولعة دي. 

الأب مستنكرًا: يا سلام!ء ما الصيف كله حرء طبعًا الفيس بوك والنت 
أخد وقتك» وفي الآخر الحر يلبسها مش كده؟! هافوتها بمزاجي» ماشي. 

الأم مُستنكرة سخرية الزوج- تقول: يا سلام!» لأ طبعّاء دا أنا أطبخ بصباع 
إيدي الصغير» أطبخ وأنا مغمضة عينيًا كمان» وفي ريع ساعة؛ بس الدنيا حر. 

الأب ساخرًا: اطبخي بصوابعك كلهمء بس ناكل نااااااااااااكل» والله 

يرحم مامتي ومامتك لا اشتكوا من حر ولا برد» ستات مدلعين صحيح! 

الأم بصوت كله قوة: النهارده الأكل دليفريء أنا تعبانة» العيال هدوا 
حيلي في المشاوير» ملحقتش أطبخ مش معقول ألِفَ في الحر ذه!» وأرجع 
كمان أقف أطبخ» مش معقول أنتم اشتريتوني من سوق العبيد! 

الأب- بقهر: كده كتير» كتير والله؛ الله يرحمه باباكي لو كان عايش 
مكنش هيرضى بكده أبدّاء دا إفترى. 

الأم: أعمل إيه!ء» مش عيالك مدوخيني» هات حد يسوّق ويعمل 
المشاوير» وأنا أطبخ. 

الأب متهكمًا: عيالي يوم» والحر يوم والكشرى يوم هنطبخ [متى؟ 

الأم (مكبوسة)!: وأنا أعمل إيه بس ؟!. ولا تُعَقَّبِ 

قررت أن تصالحهم وتقوم بعمل الأصناف المفضلة لديهم» فاستقبلت 
الأب وهي سعيدة وتشعر بالزهو؛ فتقول له: يلا غير هدومك بقى على ما أحضّر 
الغداء عاملة لك ورق عنب وفرا وسلطة خضرا وشوربة؛ والحلو أم علي. 

الأب بلا مبالة: أنا أصلي فطرت متأخرء فمليش نفس آكل دلوقت» 
هآخد دش وأنام» ولما أصحى أبقى أشوفء بعدين يا ماما بعدين! 

الأم محبطة وبصوت حادٌ رفيع: هو انت على طول كده؛ سادد نفسي 
عن إنى أطبخ لكم حاجة» كل ما أطبخ تقول مليش نفس؛ ولو حصلت 
ظروف وماطبختش تتخانق معايا. 

الأب: لا حول ولا قوة إلا بالله» ظروف!! يشهد على كلامك الكشرى 
والجبنة والبطيخ والدليفري» مفترية وكمان ظالمة» حسبي الله ونعم الوكيل 
فيكم يا ستات مصر. 

الأم بغضب: لاء أنا اللى حظي قليل» منه لله اللي جوزني. 

الأب متهكمًا: وأنا بقى اللي حظي حلوا.ء دا أنا كشري وفطير وجبنة 
وبطيخ» منه لله ألف مرة. 

8 
عيد الأضحى 


فجأة تشعر الزوجة أن الوقت سرقهم؛ وأنهم لن يستطيعوا شراء الأضحية؛ 
فتنادي على زوجها وهي قلقة ومتوترة: إيه يا باباء إنت لغاية دلوقتي ماتفقتش 
مع الناس على الأضحية» دا خلاص بكره أول العشر الأوائل» وازاي الوقت 
جري بينا كده ومحسناش!ء سبحان الله الشهر ده جري جدًا. 

الزوج باستغراب: معقول نسيوا يعملوا حسابنا معاهم! أكيد فيه حاجة غلط. 

الزوجة: لو حصل هايبقى موقف وحشء إحنا مع بعض بقى لنا كام 
سنة» لا. أكيد فيه سبب قهري» طيب اتصل بيهم علشان نطمن. 

الزوج مهمومًا: طيب هاتصل إن شاء الله. 

الزوجة بإلحاح وقلق: إنت هاتستنى! يا بابا مفيش وقت» حرام عليك؛ 
على طول دلوقتي.. اتصل مش كمان شوية. 

الزوج: اتصلت بيهم ولسه ماحجزوش وهينزلوا يحجزواء وكانوا 
هايكلموني يتأكدوا إنى معاهم السنة دي زي كل سنة! 

الأم: الحمد لله» أصل معدش فيه وقت خلاصء ومش عارفة الشهر 
ده جري كده ليه» طيب هما ازاي يعني يستنوا لغاية آخر يوم في ذي القعدة؟ 

الأب غضبان ويبدو عليه الضيق الشديدء يقول لها ساخطًا: إنتِ 
ليكي عين تسألي؟ الله يسامحك» فضحتيني مع الناس شهر إيه اللي 
جري يا شيخة [صحي بقى» حرام عليكي», قلة النوم دي هاتودينا 
الموريستان» أنا اللي غلطان إني مش براجع وراكيء وفاكرك لسه 
بدماغغك بتاعة زمات. 

الأم: ليه أنا عملت لك إيه؟ هو انت عاوز تتهمني بأي حاجة وخلاص» 
هو أنا كده ماليش بخت دايمًا معاك» مالها دماغي ما هي زي الألماظ أهه 
بيحصل ساعات شوية تهنيج» لكن في الغالب شغالة زى الفل» ومتظبطة» 
وكل اللمبات شغالين! 

. الأب بسخرية: ألماظ؟ وفل؟ دا انتي دماغك بقت فحم رجعت 
لأصلهاء مش الألماظ أصله فحم؟! ويا دوب بتصحيكي من النوم؛ 
وتخليكي تتكلمي» وباقى الوظايف بتاعتها في الصيانة» أنا يتريقوا عليًا! 
ويقولوا لى إحنا لسه 23 ذو القعدة إنت نايم واللا إيه؟ 

الأم تبتسم ببلاهة» وتقول: إيه ده هو إحنا مش هنبدأ بكره العشر 
الأوائل من ذي الحجة! بيجد؟ طيب الحمد لله يا ما انتَ كريم يا رب» لسه 
فيه وقت أشوف اللي ورايا! دا أنا عاوزة أعمل حاجات كتير. 

الأب: وراكي إيه وقدامك إيه!! انتي مغمى عليك أصلاء وأنا غلطان 

إني سمعت كلامك! 

الأم في محاولة لاستعطاف الزوج: منها لله بوستات الفيسبوك 

محسساني إن العيد بكره» أنا بس يعني ماكانش قصدي أحطك في موقف 
مش لطيفء. أنا بس كنت ححايفة! 

الأب: منه لله النت» خرب دماغك وهيخرب منظري قدام الناسء أنا اللي 
غلطان إني مراجعتش وراكي؛ علشان عارف إنك خلاص شغالة بربع كفاءة. 

الأم تقرر الانتقام» فتقول ساخرة: هو أنتم في الشغل عندكم مابتعر فوش 
أيام الشهور العربي؟ خواجات واللا إيه! 

الأب غاضبًا: المهم إنك ماتطلعيش غلطانة» أوف عليكم؛ كل الستات 
كده بيكابرواء دا انتي الغلط راكبك ومغطيكي» بس لازم تشركيني فيه! 

الأم تضحك بشماتة.. متخيلة شكله وهو بيبرر سبب إنه افتكر العيد 
جاناء وهو لسه مجاش. 

9 
المجتوئة 


أول أيام الزواج» والحياة في نظر الزوجة ورود» وعصافير وخيال» 
ورقة الأحلام» وبراءة الفرحة» والأهم معلومات خاطثة من زوجة مطحونة 
تريد أن تستر على نفسهاء فتغشك دون قصدٍء وتخبرك ما ليس بواقع» وعليه 
تُقررين أن تتصرفي بمنطق المجنونة! 

الزوجة تحدث زوجها:(هي عروس جديدة): حبيبي» ممكن تسيب 
الفُرجة على الكورة» مش هتطيرء أنا عاوزة أقعد أتكلم معاك شوية يا بيبي! 

الزوج بنظرة كلها اندهاشء» وكأنه يرى أمامه كائنًا منقرضًا: انتي 
اتجننتي!! إيه الطلب الغريب ده؟ وإيه بيبي دي كمان! 

الزوجة تصاب بحالة ذهولء ثم تردد كلمته قائلة: أنا اتجننت! ليه 
حصل إيه؟ 

الزوج- مستغربًا اندهاشها- يقول: هو في حد بيقعد يتكلم مع مراته! 
انتى بجد غريبة قوي! اسألي أي حد هيقولك مجنون مين ده اللي بيقعد 
يتكلم مع مراته! 


الزوجة مازالت تحت تأثير الصدمة» فتضحك ببلاهة! ثم تقول له: 

صح مجنونة» مين مش مجنون؟ مين! سيبك انت» تشرب شاي؟ 

يهز رأسه بالموافقة دون الرد أو النظر إليها متابعًا المبارة. 

تمر السنوات على هذا الموقف ولم تنساه أبدّاء وكأنه حفر في الذاكرة» 
ويأتي الأبناء ويكبرون شيئًا فشيئّاه وتنشغل الزوجة بحياة صاخبة» والزوج 
لم تتغير حياته؛ كما هوء وفي يوم شعر بالملل فنادى زوجته. 

الأب: يا ماماء ما تيجي تقعدي معايا عاوز أتكلم معاكي شوية؛ سيباني 
على طول كده. 

الأم: نعم! إيه ده انتَ اتجئنت واللا إيه!؟ 

الأب منزعبجًا ومندهشًا: : إيه انتي! في إيه؟ ما تخلي بالك من كلامك» 
يعني إيه اتجننت؟ ! 

الأم: ههههه. هو في واحدة بتقعد تتكلم مع جوزها! روح اسأل أي 
حدء حتى لو مجنون.. هيقولك إيه الكلام الفارغ ده! مين دي اللي تقعد 
كارت حجري 

الأب يضحك وهو مكبوس. 

تغادره» وهي تبتسم وبصوت منخفض لا يسمعه: أخيرّاء أخدت بتاري 
بعد 12 سنة» 9965 65 لا . 

:مع 5006 

10 
الحر 


في يوم من أيام الصيف. شديد الحرارة والرطوبة» وكانت هذه من 
المرات القليلة التي تصاب فيها الأرض بموجة حارة قاتلة كهذه» جعلت 
الأرض بمن عليها مشتعلين» وكان الأب في ذلك اليوم خارج البيت» 
وعندما عاد من عمله كان مرهقا ومُجهدَاء حاول أن يتخلص من هذا 
الشعور بصّبٌ جام غضبه على أهل بيته» فيصرخ بمجرد دخوله البيت. 

الأب: نا|ا|ا||ااااااار يا الله إنتم ياللي مش عارفين إحنا عاملين ازاي 
في الشارعء يا بهوات ياللي 

كل واحد منكم نايملي في التكييف» وأنا اتسلقت في الحرء وطلعت عيني. 

تخرج الأم مهرولة من المطبخ على صوت زوجهاء تتساقط منها 
المياهء فتقول: بتصرخ ليه فزعتني» ولادك هما اللي نايمين في التكييف» 
أما أنا بقى الست اللي أهلها جوزوهالك ونسيوهاء وسابوهالك انت 
وولادك علشان تتأمروا عليها؛ واقفة تطبخ لكم علشان محدش يقولها 
انتي مابتطبخيش. 

ينظر إليها الزوج مندهشًا من هيثتهاء ويقول: وانتي ياللي بتطبخي 
قاعدة تلعبي (ووتر فايت) مع نفسك وغرقتي روحك ميّه هو في حد 
بيطبخ يبقى بيسقط ميه كده!» وبعدين يوم حر زي ده متطبخيش! محدش 
هيقولك اطبخي! 

تصرخ في وجهه قائلة: يا سلام»ء انت لك عين تتكلم يا مفتري! 
يعني لو مطبختش مكنتش هتزعق لي!؛ وتقولي إني ست كسلانة ومش 
فاضية غير للرغي في التليفونات! (وتخبط بيدها على جبهتها)» وتقول: 
آه صحيحء فاتورة التليفون مدفعنهاش والخط اتقطعء ماتنساش بكره 
تدفعهاء وبعدين بتتريق عليًا وتقول بالعب ووتر فايت؟ وانتٌ عرفت 
الكلمة دي من فين؟! دا انت آخرك الاستغماية هع» ثم تستطرد ساخرة: 
لايا حبيبي» دي حنفية الحوض (اللي غُلبت أقولك صلحها) هي اللي 
قررت تلعبها معاياء وأنا كنت سخارجة أقولك تعالى خخد دورء يدل ما انتّ 
عمال تصرخ كده من الحر. 

ينظر الزوج لها بغيظء ثم يقول: هادخل آخد حمام؛ أطفي النار دي 
على ما تحضري الغداء بطيخ وجبنة» مش عاوز طبيخ. 

الزوجة: أيوة بس البطيخة اللي انتّ جايبها لسه سخنة! 

الزوج: مش مهم على ما أخرج من الحمام تكون بقت أهدى؛ حطيها 
بس في الفريزر. 

الزوجة باندهاش: انتّ بتتكلم جد انتَ مصدق نفسك؟ إزاي هاتلحق 
هتهدى.. إزاي! فجأة إنتَ عبرت القارات ورحت القارة المتجمدة» 
فالبطيخة بردت!!. شوية منطق» وعمومًا.. خلي بالك المية اللي نازلة من 
الحنفية سخنة جدّاء حلي بالك. 

الأب بنفاد صبر: إيه؟! هو أنا عيل صغير! خلي بالك.. خلي بالك؛ 
ماشي وبلاش استظراف على العصر مش ناقصك أناء وعمومًا عاوزها 
سخنة» متوجعيش دماغي ! 

الزوجة: ماشى يا سي السيد. (وتضحك من قلبها على ما سيقع 
عليه)» فرغم تحذيرها له لن ينتبه للمياه! ثم تنظر لملابسهاء وتقول: انتي 
كمان بتهرجي دا منظر!! عمالة تسقطي ميّه من كل مكانء كأنك فوطة 
ووقعت في البحرء روحي غيري هدومك على ما البطيخة تبرد شوية؛ 
وظو يستحمى: 

فجاة يدوي صراخ في البيت: آه آه آه جلدي.. اتحرقت. إلحقونسييبي! 

تخرج الزوجة من حجرة النوم على صراخ زوجها وهي تكتم الضحك. 
وتقول له: بتصرخ زي الصغيرين كده ليه!ء مالك بتتنطط ليه كده؟ 

يصرخ قائلًا: مش شايفة كتافي» اتحرقوا من الميّه السخنة: منكم لله. 

الزوجة: اللي هما مين يعني منهم لله مش أنا حذرتك؟ وتضحك 
قائلة: ما أنا قلت لك» وانت قلت عاوز ميّه سخئة» أقطع البطيخة ولا أجيبها 
أحطها على كتفك علشان يبرد» واللا اقول لك ماتيجي نلعب ووتر فايت 
سوا! يقذف بالمنشفة الأرض غاضبًا ولاعئا سخريتهاء تلحقه به مبتسمة: 
أجيب لك ميّه بملح يا سي السيدء ما هو انتّ اللي مبتسمعش الكلام! يلتقط 
الفوطة ويقذف بها في وجهها.. فتتفاداهاء وتبتسم قائلة: ضرب الحييب 
زي أكل الزبيب. 

11 
تركيا 
يجتمع الأولاد ويصنعون دائرة» جاعلين أمهم في المنتصف. 
ويتقافزون حولها مثل الهنود الحمرء يبدأ الابن الكبير بالكلام» وبصوت 
أجش يقول: ماماء ماما. 
تنظر إليه برعب وتقول: إيه يا واد؟! انت فزعتني بتصرخ ليه!ء ارحمني 
من الصوت اللي شبه العربية وهي طالعة مطلع وسواقها عبيط. 
يضحك الصغير وبصوتٍ حا رفيع: ههههههه؛ حلوة قوي سواقها عبيط. 
الكمه در الكبى فى ظهرةة وقرق ا« كاك يا حقيكب »الكت 
مش طالبة معيز» خلينا نشوف هنعمل إيه. 
تتشاغل الأم باحتساء كوب الشاي» وتدفع برأسها للخلف وتنظر 
إلى الأعلى فترى وجه ابنتها الوسطى مقاربًا لوجهها؛ فتصرخ: بسم الله 
الرحمن الرحيم.. في إيه؟ إيه يا بنت؟!! لازقة وشك في وشي ليه كده؟اء 
وبعدين إنتم ملمومين عليًا ليه؟ في إبهاء ربنا يكفيني الشرء يعني أكيد في 
مصيبة جايين ترموها في خلقتني»؛ منك. له. لها. 

يضحكون جميعًا ضحكة سخيفة من وجة نظرهاء فتقول لهم: إيه يا 
عيال الرزالة دي؟! إيه الضحك السمّاوي ده؟ لخصوا عايزين إيه؟! مش 
بتتلموا اللمة دي إلا إذا كان وراها كارثة. 

يركع الصغير بين قدميها قائلًا: أمي حبيبتي» عاوزين منك طلب 
بصراحة» يقاطعه أخوه الكبير قائلا: بصراحة حكاية كده عاوزة معلم 
ووحش»ء يعني مش أي حد غيرك يا جميل. 

تنظر له باستتخفاف قائلة: وادانت» على فكرة بقى يا حيلتي مش هتعرف 
تآكلني؛ علشان أنا ماما يّلاء وروّح دوّر لك على معلم ووحش في الأماكن 
اللي بتروحهاء وابعد عني مش عاوزة أحكي لأبوك على إنك بتيجي متأخر 
رغم إنه قالك متتأخرش عن الساعة 11. 

يخطف كف يديهاء ويقبله. ثم يتكالبون عليها جميعهم تقبيلًا وزغزغة» 
فتصرخ: بس يا عيال» بس انتّ وهو يوووء اوعوا كده. 

يتركونهاء ولكن لم يبتعدوا عنهاء فتقول الفتاة: ماما عاوزين نسافر 
تركياء الأجازة خلاص على الأبواب. 

الأم: طيب وأنا مالى» روحوا اطلبوا من أبوكم؛ علشان هو اللي بإيده 
موضوع السفرء أنا على رأي المثل: يا جارية اطبخي.. يا سيدي كلّف. 

البنت: ماما إيه الأمثال البيئة دي؟! هو حضرتك مش قادرة تنسي 
خالص إن راسك وقعت في الدرب الأحمر؟! 

الأم: نعم؟ راسي وقعت فين!! نعم! يعني إيه يا حيلتها! 

يوجه الابن الأكبر المُوقف في اتجاهٍ ضاحك» ويقهقه: ههههههه؛ معلش يا 
ماما تقصد مسقط رأسكء يعني مكان ما اتولدتيء إنتي عارفة إنها يسبب مدرستها 
كلامها العربي بإظ هههههه؛ واستمر في جعل الكلام مزاحًا حتى لا تغضب الأم. 

ولكنها تقلّب نظرها بينهم بقرفٍ شديد» وتقول: ومالها الدرب الأحمر 
يا حلوين! منطقتي ومنطقة أبوكم» واللا علشان عايشين في 6 أكتوبر تنسوا 
أصلكم والحارة اللي اتولدتوا فيها. 

البنت بصوت ضعيف: (أويااا» خلاص ماما تحولت» وهايبقى فيها 
تهزيق وبهدلة) فتقول مُصلحةٌ ما أفسدت: مش قصدي يا ماماء بس لازم 
حضرتك تعرفي إن الناس بتضحك علينا لما نتكلم الكلام ده. 

الأم وقد تملّك منها الغضب: اخرسي هايضحكوا ليه؟ أصلنا وأهلنا 
و و..» يقاطعها الابن الأوسط ويكمل ما كانت تريد قوله» فيقول: وطول 
عمرنا مستورين وسطهم» وشايلين همنا بدل الوحدة اللي عايشينها هنا! 
ماما خلاص بقى» فكك من أفلام الفرح والمولد دهء إحنا عارفين إن 
المناطق الشعبية أحسن ناسء أوك» بس إحنا دلوقتي في 6 أكتوبر. 

تصرخ قائلة: 6 أكتوبر واللا العاشر من رمضانء هتتريقوا على أصلكم! 

الابن الأكبر بصوت مكتوم مخنوق ينهر أخته قائلا: يخرب بيت 
دماغك» كان لازم تنسحبي من لسانك! أهي السفرية ضاعت وهنقعد شهر 
في مراجعة الجذور والأصلء والليى ميصحش ويصح. كان لازم تنسحبي 
من لسانك» اقفلي بوك خالص. 

البنت تشعر بتأنيب الضمير» وفي الوقت نفسه الخوف على السفر» فتقول: 
آسفة يا ماما مش قصديء يعني يا حبيبتي (تك إت إيزى)» وبلاش تأفوري يا 
هني» الموضوع بسيط مش مستاهل تقفلي منناء قلت إبه في موضوع تركيا؟ 

الابن الأوسط يلتقط الكلام من أنحته في محاولة لإلهاء الأم عمًا 
ضايقها: ماماء سيبك منها خليك معاياء التكلفة كأننا رايحين الساحل؛ 
مراسي أو مارينا صدقيني. 

الابن الاكبر: هاتنبسطي يا ماماء وهتشتري من هناك لبس» هيعجبك قوي. 

الأم تحك رأسها بيديها وتنظر للوجوه المحدقة فيهاء وتقول: ماشي؛ 
أنا موافقة بس بابا ممكن ميرضاش! 

الأولاد: لو انتي أقنحتيه» هير ضى. 

الأم باستفسار: إزاي؟ 

الأولاد: قولي له إن جارنا اللي دايمًا لما يشوفه ينفخ ويقول كلام كتير» 
هو فاكر إننا مش سامعينه بس بنكون سامعيئه» وعارفين إنه ييتمنظر على 
باباء وده شيء بيضايق يابا جدًا. 

الأم: بس إنتم عارفين إن بابا مايفرقش معاه المنظرة ديء ولا بيهمه! 

الابن الأكبر: يا ماما مع الراجل ده يابا بيتترفز جدّاء ولو قلت له إنه 
هايسفر ولاده تركيا.. بابا على طول هايسفرنا! 

الأم مستتكرة: وإحنا مالنا وماله ما يسفّر عياله؛ مش عاجيني الكلام ده 
بس هاجرب لكن لو مرديش محدش يزعل ويعمل مقموص! 

الأولاد: هايوافق صدقينا يا ماماء إحنا عارفين.. مجربين بابا قبل كله. 

الأم مستسلمة: أجرب. 

يمر أسبوع على ذلك الحوارء وأثناء استعداد الأب للذهاب إلى عمله 
تخبره الزوجة بما اتفقت عليه مع الأولاد. 

فينظر إليها متفحصًا مندهشاء ويقول: من إمتى بيفرق معاك الكلام ده! 
ومين سافر مين مسافرشء انتي عارفة إن ده مش أسلوبي» وعمومًا هافكر! 

الأم: لامش فارق خالصء هو فارق مع العيالء أنا بقولك على معلومة 
يعني إنت عارف تركيا جميلة وأسعارها حلوة. 

الأب مندهشهًا من تفكير الأولاد ولكن يطمئن الزوجة قائلا: هافكره 
وبالليل أرد عليكم متقلقيش. 

يجتمع الأولاد بعد رحيل الأب يتساءلون: إيه يا ماما الأخبار؟ فرّحينا. 

الأم: بيقولي هايفكر ويرد بالليل» تفتكروا هايوافق؟ والله نفسي أطلع 
أحج. 

البنت: شور يا ماما أوف كورس, بابا وعارفيئه» وبعدين تحجي إيه بس 
الأم: بابا وعارفينه؟ والله إنتم بتدلعواء دا أنا مراته مش عارفاه. إنتم يا 


يبتسم الأولاد قائلين: انتى قمر يا ماماء ومش بتآخدي بالك» إحنا 
مخربشين» ومطأطأين. 


يعود الأب مساءً من الخارج» ويستدعي الزوجة والأبناء» ويقول لهم: 
إن شاء الله هنسافر خلاص الأسبوع الجاي. أنا حجزت لكم. 

يتقافز الأولاد فرحينء يقبّلون بعضهم البعضء وقالوا: مش قلنا لك يا 
ماما! باباده برنس» مش هيرفض أبدًا يسفرنا تركيا. 

تبتسم الأمء وتقول: حلوة قويء ولو إني كان نفسي في عمرة. 

الأب (ضاحمًا منتشيًا): العمرة المرة الجاية إن شاء الله» المرة دي 
هنسافر الصين. 


الأولاد: ها !|| ذااأاااااااااااااااااااا؟!!! 


206 28:22« 


46 


5 8 0 ل ١‏ 
1 59 3 0 0 ا 0 
0 . وم 5 
أنا اطوريستا 2 
ات 5 ٠‏ ٠ه‏ 9الورزولتئنان ‏ سسس مس ا 


12 
اللمية 


فجأة صرخت الأم بصوتٍ عالء وكأنها رأت عفريثًا من الجان: يا 
ولادء يا باباء إنتم فين؟! 

يأتي الأب متمهلا في خطواته؛ بيده مشط يمشط به بعض الشعيرات 
المتناثرة على رأسه» ويقول: إيه في إيه؟ بتصرخي ليه؟ ويكمل تمشيط 
شعيراته باهتمام؛ مما يجعلها تصرخ مرة أخرى: إيه يا راجل إنت» ياللي 
بطارية الأحاسيس عندك عاوزة شحنء شايفني متعلقة واللمبة واقعة على 
الأرض ومش عارفة أعمل حاجة» ومنهمك قوي في تسريح ديل الحصان 
بتاع هيفاء وهبي. بالذمة مش مكسوف؟ هو في شعر أصلا!! وتبتسم قائلة: 
صحيح على رأي المثل» لا تشاور الأقرع ولا تاخد منه نصيحة لو كان فيه 
الرجا كان ربك خلقها له صحيحة. 

ينظر إليها بلامبالاة» ثم يبتعد تاركها معلقة» ويقول: طيب بتندهي عليا 
ليه لما مفيش مني أمل؟! ساعدي نفسك يا أم لسانين! 

تنادي عليه صارخة: إنت يا راجل انتّ!! سايبني ورايح فين هاقع» يا بااااابا. 


47 


. فى 
1 
١‏ لبر 0 
00 2 ب 
2 أنا 1 الموريستان 
3 
9 1 مسحب ضير حول © © 9 عم © © 9 0 متي بابب حاتي 
0 


يبتسم مكملا غنائه» غير آبو بصراخها!! يغمز لها بطرف عينيه» ثم تنظر 
إليه ذاهلة وتنادي على أولادها: يا ولاديا ولاد تعالوا بسررعة. إيه البيت اللي 
مفيهوش بشر ده!» نفسي أعرف أنا عايشة إزاي مع العرايس المتحركة دي!. 

يرجع زوجها قائلا: لسانك السببء ثم يبتعد مرة أخرى. 

تنظر إليه بغيظ وتعاود النداءء ولا أحد منهم يستجيب لنداءاتها 
المتكررة: فتندم أنها أثارت سخط زوجهاء وحاولت النزول بهدوء فتغلق 
إحدى قدميها بالحاجز الخشبي للمقعد وتسقط أرضاء فتثير جلبة كبيرة» 
فيعود سريعا لمساعدتهاء وهو يضحك منها! 

الزوجة: كويس إنك سيبت المشط وجيت تساعدني» وعندما اعتدلت 
واقفة- تقول له ساخرة: صحيح هو انتّ ليه على طول ماسك فيه!ء كأنه 
تعويذة عودة الشعر الضال؟!! 

ينظر إليها بسخرية ويقول: انتي كنتي بتعملي إيه عندك؟: ما النجفة 
مليانة لمبات هو انتي غاوية منظرة» وبخصوص شعري والمشط؛ مش 
عارف متضايقة ليه؛ هو أنا بقولك بتصبغي شعرك الأبيض كل شهر ليه؟ 

ترد عليه بغضب- قائلة: عاوزة أحط لمبات عادية» جاي لي ضيوف 
بكره» كلها محروقة مفيش غير النيون اللي شغال» ثم تصرخ: أنا شعري 
ابيَمْن!! مهو ابْيَمَّن من عمايلك إنت وعيالك» ثم تغير الموضوع- قائلة: 
وبعدين ارحمنى من اللمبات دي. 

يبتسم بسخرية» ويقول: هو انتي حد يقدر عليكي!» وبخصوص 
اللمبات حاضر بس على فكرة اللمبات الصفرا دي.بتتحرق بسرعة. 

فتقول له: مش مهم أنا جبت لمبات» وهاعلقها بعد شوية» بس انتّ خد 
مني اللمبات دي. 

يقول لها بصوت يملؤه الود والحنان: لايا ست الكلء أنا هاركبهم؛ 
متطلعيش أحسن تتكسري المرة دي. 

تسرها في نفسها مستنكرة هذا الحنان المفاجئ» وتبتسم بخباثة) 
وتقول له: شكرًا على المساعدة» وتذهب إلى المطبخ تعرج قليلاء يتأكد 
الزوج أنها لن تعود أدرجها إلا بعد وقتٍ طويل» فيصعد سريعًا إلى النجفة» 
وزاك لميكين وبساق المقظ» وفع إلى تسر ةالمعيعة. 

تنهمك الزوجة في أعمال البيت وتحضير الطعام؛ وما إن انتهت 
وجلست لتستريح فتكتشف أن اللمبات لا تعمل كلها. 

تشتكي لزوجها قائلة: مش عارفة إيه حكاية اللمبات!» كل ما أعلقهم 
مفيش ساعات وألاقيهم مش شغالين؟! 

يبتسم زوجها بخبث: بلاش من اللمبات العادية بتستهلك كهربا كتير» 
إحنا نجيب لمبات نيون. 


تزغر له قائلة: إنت ما استكفتش من تحويل البيت لمحل كشرياء 
كمان الصالونات؟ لأ طبعًا على جنتي! 

يعود الزوج من الخارج يجدها واقفة على السلم مرة أخرى تقوم 
بتركيب لمبات موفرة» وتقول: أمري لله محل كشري أحسن من محل 
حانوتي ضلمة؛ يبتسم في خبثِ وما إن تذهب للمطبخ؛ حتى يتسلّق السلم 
سريعاء ويقوم بفك بعض اللمبات» هذه المرة تراه زوجته دون أن يلاحظهاء 
فقد خرجت من المطبخ أسرع مما كان متوقعاء فاكتشفت أنه يقوم بفك 
اللمبات» ولم تكن اللمبات محروقة أبدًا. 

صرخت فيه: اثبت مكانك؛ انتّ اللي مخليني أَلِف حوالين نفسي بقى 
لي شهور. 

فيبتسم قائلا: حبيبتي انتي» يا مراتي يا قمر. 

تقترب منه قائلة: طيب اللمبات وعرفت إنك اللي بتفكهاء إيه سر 
المشط وشعرك المفقود! 

يقول ساخرًا: في عروسة جديدة! 

تصرخ: !11اااه» منك لله. 


1:21:22: 

شم النسيم 


تتنظر السيدات في العالم العربى الإجازات بفارغ الصبرء لكن في 
الوقت نفسه يعرفن أنهن لن يحصلن عليها بسهولة؛ فنتسلح كل منهن 
بالجدال؛ حتى تحصل على الإجازة من فم السبع راغما. 

الزوجة تقوم في أحد الأيام صباحاء تبتسم لزوجها ابتسامة كلها خبث» 
لكنه يعلمها؛ ذلك لأنها لا تبتسم بهذه الطريقة 5311000 
لهء وسوف تستدرجه إليه ليسقط فيه. 

الزوجة: صباح الخير يا أبو العيال» عامل إيه؟ يا رب نكون نمت كويس 
يا سيد الناس 

الزوج فاغرًا فاه: نعم! سيد الناس؟ من أنتم! من إمتى بتهتمي بنومي واللا 
صحياني» عامل إزاي! دا انتي مسيحة لي في كل الدنيا إني بقوم مبوز ومزاجي 
عكر يعني مش محتاجة تسألي! نعم! ها نعم لأ. وكمان سيد النامن!. هع هع. 

بدلالٍ مصطنع تجيده؛ ولكنه لا يتقبله؛ لعلمه أن وراءه كارئة ستحيق 
به حتمًا لا مناص. 

الزوجة: الله يساميحك» دايما تظلمني كده وتفترق على مراتك 
حبيبتك» الحق عليًا بسأل عليك! دا أنت جوزي حبيبي؛ وتاج راسي. 

الزوج متبرمًا: نعم!ء هي فيها للسلطانية! 

الزوجة: إنتَ ضميرك مش سألكء أنا جبت سيرة سلطانية؟ 

الزوج بتوجس: بصي إنجزي وقولي مخططة لي إيه؟ علشان بطني 
بتكركب» وعندي مغص من الدخلة دي» نعم ها يلا انجزي. 

الزوجة: شوف يا نور عيني! 

الزوج: يادي المصيبة هي وصلت لنورعينك!! يا عينى عليك يا أبو العيال. 

الزوجة: طبعًا نور عيني هي محتاجة كلام!! اسمعني بس وخد مني 
المفيد» أنا عازماكم على سفر للعين السخنة 4 أيام» بس المصاريف عليك. 


الزوج: أيوه!! 
الزوجة: أيوه إيه؟! عاوزين نغير جو. وآدي شم النسيم أجازته طويلة» 
نسافر علشان العيال ينبسطوا. 


الزوج: أيوه! 

الزوجة: إنتَ علقت على أيوه» أيوه. في إيه مالك؟! بقولك هادفع أنا الإيجار 
بتاع الشاليه ال4 أيام» وانتّ ادفع المصاريف بتاعة الإقامة.. الأكل والفسح. 

الزوج: وهي المصاريف دي مش برضه هتبقى كتير» يعني هو أنتم مش 
هتعيشوا الأيام دي على الميه والهواء. 

الزوجة: حضرتك بتهرج واحنا لو قعدنا اليومين دول في البيت مش 
هتصرف علينا وتأكلنا؟ 
الزوج: ها! 
الزوجة: ها إيه؟ ما ترد عليًا! | 
الزوج: بصراحة مقدرش أسافر غير يومين! علشان صعب آخد أجازة 
4 أيام. 
الز وجة: يا سلام؛ إنت أصلا عندك أجاز ات كتيرة! 
الزوج: أعمل إيه يا حبيبتي» معنديش فرصة آخد أجازات الأيام دي 
علشان ده موسم ضغطة الشغل!.. يلا معلش مفيش نصيب. 
الزوجة بخبث: موافقة. هو أنا أطول! يومين حلوين. 
يشعر الزوج بخيبة أملء ويقول: إيه ده انتي غريبة قوي» مش كنتي 
بتقولي عاوزه 4 أيام! ش 
الزوجة بمكر: ماهو أنا يهمني راحتك برضه؛ ممكن نسافر يومين أحسن 
من مفيش» ونقسم البلد نصين» بدل ما كنت هادفع حجز 4 أيام» وانت تتكلف 
4 أيام مصاريف» نسافر يومين وانتّ تتكلفهم كلهم خجز ومصاريف. 
عاا١اأااذا‏ اناا 


2:05 82+52 

جرس التليفون لا يتوقف عن الرنين» ويعاود المتصل الاتصال دون 
ملل أو كلل. 

والأم في المطبخ تنادي على أولادها والزوج من أجل الرد على 
التليفون» فتقول: حد يشوف التليفون» يا ناس ياللي في البيت أنا في المطبخ 
ردُُوا على التليفون» إيدي فيها بصل ومش هاعرف أردء يا بنات» يا ولادء يا 
بابا.. حد يرد على المخفي ده إنتم موتوا واللا إيه! 

الأب بمتتهى الهدوء والبرود: في إيه بتزعقي ليه؟ ما يرن هاعملّه إيه؟ 
كأننا مش موجودين» كبري دماغكء هو كل ما يرن نرد! 

الأم: نعم! كأننا! طيب ما إحنا موجودين وانتٌ قاعد, التليفون جنبك 
ليه مبتردش عليه؟! 

الأب ببلادة ولامبالاة: هو أنا السكرتير بتاعكم. أنامبردش على تليفونات» 
وكمان مبغفتحش باب لما بيخبط؛ علشان أخلص القصة ديء واعتبريني نايم. 

الأم بغيظ وغضب: يعني أنا السكرتيرة والخدامة والدادة والمدرسة 
و.. يقاطعها الأب: والسواقة والطباخة» خلاص حفظنا مهامك المقدسة» 
مش هارد على تليفونات» ما هو هيكون اللي بيتصل إما لكي أو لبناتك أو 
للبهوات ولادك الصبيان» وكل شوية واحدة بضوت مسرسع: ممكن أكلم 
فلانة» أو صوت مجحش: ممكن أكلم فلان يا عمو؟ أنا أصلًا محدش 
بيتصل برا علشان كده مش هارد على التليفونات. 

الأم: أنا في المطبخ.. افرض حد مهم يعني هيحصل لك إيه لو رديت؟ 
أكيد هتفضل حتة واحدة. (ون بيس). 

الأب: متتعبيش نفسك ووفري الكلمتين الإنجليزي دولء لا ها ارد 
ولا هاافتح باب» ومش هااتحرك من مكاني لو كلمتيني صيني حتى. 

الأم بتهكم: حرام عليك؛ دا جنب إيدك !ء إيه الافترى بتاع الخلايق ده؟! 
يا راجل زكّي عن صحتكء الحركة بركة. بقيت عامل زى العواجيز الروس. 

الأب لا ينظر في اتجاهها ولا يحرك ساكنّاء ويقول لها: عاوز أتفرج 
على تحليل الماتش» روحي اغسلي إيديكي» وروس واللا رجلين.. مش 
فارق برضه. 


الأم: كركر إيه الظرف ده. بتألش؟ قال يعني فريق وبيكسب! دا إنتم فريق 

موكوسء عمركم ما كسبتواء في حد يفتكر فريقكم كسب آخر مرة من كام قرن. 

الأب: برضو مش هااردء يا بنتي أنا هنا ضيف مابيجيش ل أي 
تليفونات» ولا أي حاجة: واللي عايزيني بيتصل على الموبايل. 

جرس التليفون يرررد. الأم تنظر للآأب» يقول لها: ردي. واحدة من 
صحابتك واللا أصحاب بئاتك» واللا المعلمين صحاب ولادك الصبيان. 

الأم: بناتك وولادك؟ على أساس انتّ جوز أمهم!.ء انتٌّ يا راجل 
حصلك إيه! 

الأب: ردي على صحابك» خليني أتفرج على البرنامج. 

الأم: ألووء أيوة أهلا إزيكمء عاملين إيه؟ الموبايل؛ لا والله 


مسمعتهو ش . 
الأب: بشماتة شفتى! أهو لكم. ابعدوا عني بدوشتكم بقى. 
الأم: حاضر موجود. أخوك. 


الأب يضحك ضحكة المكبوس كبسة الرز في المحشي. 
الأم: محدش بيكلمني! لكي ولبناتك. أو لولادك الصبيان» الحمد لله كبسة. 


الأب يشير لها بالابتعاد. 

تضحك وتقول له: مزنوق ها؟ أخوك على التليفون» عاوز تبان 


المسيطر والطيب برضه. 

الأب يشير مرة أخرى. 

الأم: الحمد لله ربنا نصفني واتكبستء ابقى سلم لي على صحبات 
البنات أو المعلمين أصحاب الصبيان. 

15 
البثت الكبيرة 


تطلب الأم من الأب إيقاظ الابنة» فتقول: يا باباء إنده على البنت 
الكبيرة على ما أحضر الفطار. 

الأب: طيب -حاضر. 

تمر ربع ساعة ولم تأتٍ البنت لأمهاء فتنادي: فين البنت يا باباء 
مصحتهاش ليه؟ 

الأب بهدوء: أنا ندهت عليهاء أعمل إيه أكتر من كده! 

الأم بغيظ: إنت ندهت عليها ومشيت؟ أكيد بتهرج.. دي لازم علشان 
تصحيها تقف لغاية ما تقوم من سريرها؛ لأنها مش هتقوم والباص هيفوتها. 

الأب باندهاش: إنتي قلتي أنده عليهاء مقولتيش صحيها. 

الأم بتهكم: والله؟ يا سلام! هو أنا الصبح عاوزاك تنده عليها علشان 
أتأكد إنها في البيت مش بايته برّه! واللا علشان تصحيها أحسن الباص 
هيفوتها؟ | 

الأب بلامبالاة: إبقي حددي بعد كده إنتٍ عاوزه إيه؛ أنا مدخلتش في 

دماغك وعرفت قصدك. إنتي غريبة قوي! 

الأم ترد بغيظ: أنا اللى غريبة؟ إنت عاوز تجنني؟ طيب فين منطقية 
الأمور يعني لو فكرت شوية في طلبي! 

الأب: بقولك إيه النص ساعة اللي بحتاجها علشان أصحصح وأفوق 
لسه مافاتتش»ء وانتي صاحية ودماغك كلها منورة وشغالة» هاتي الفطار 
واتصرفي مع بناتك» متوجعيش دماغي الله يسترك! 

الأم بإحباط: هو انت كده دايمًا!! 

يقاطعها الأب: أيوة أنا دايمًا كده» ومش هاتغير وعاوز أفطر» إنجزي 
بقي» حرام عليكي ! 

الأم بإلحاح: والبنت مش هتروح تصحيها على ما أحضر الفطار؟ دا 
لسه الصغيرة اللي كل ما آجي ما أصحيها تهرب مني على الأرض» وتمرر 
حياتي. من فضلك ساعدني. 

الأب: لأ. مش هاساعدكء حضري لي الفطار. 

الأم: هو انت مش همك إلا نفسك؟ 

يقاطعها قائلا: وأناني» ومعنديش إحساس باللي حوالياء وبيجرى في 
عروقي مَيّه خلاص حفظت, الفطار من فضلك. 

الأم بغضب: حاجة تقرف, عيشة تجنئن» بيت مش متعاون» ناس أنانية. 

وبصوت جهوري: إنتي يا بنت. إنتي وهي.. اصحواء حرام عليكم. 

يجلس الأب وينظر إليها كأنها كائن فضائي هبط على بيتهم» ثم يلوي 
شفتيه مُستغربًا من غضبهاء وينهمك في الإفطار منشغلًا عنها وعما تفعله: 
وما تكسره من أشياء غضبًا وضيقًا منه ثم ينتهي من احتساء الشاي ويغادرها 
تاركًا إياها تصرخ في البنات» ويقول لها: أنانازل. سلام بقى واهدي علشان 
الضغط بتاعك, خليكي أم رايقة. 

تقوله: كفاية إنت درجة انفعالك تحت الصفرء هنبقى إحنا الاتنين» 
عوّض علي يا رب. 


2068222 


060 


الزوجة: بقولك إيهيا باباء إنت فاضي بعد بكره؟ 

الزوج: ليه. في إيه؟ 

الزوجة: فاضى واللا لأ. هو سؤال بسؤال! ليه بتتخابث عليًا؟ 

الزوج: ماهو حسب انتي عاوزه إيه هيكون الرد» وبطلي لؤم القصيرين 
والطوال اللي مغطيكي ده] 

الزوجة: أنا لثيمة؟! آهيا ظالم؛ دا أنا عبيطة.. عبيطة. أومال اتجوزتك إزاي! 

الزوج: عبيطة!! اتجوزتيني إزاي» لئيمة وعملتي نفسك غليانة وطيبة» 
وملكيش صوتء وفي الآخر اكتشفت إني متجوز نفين علوبة. 

الزوجة: مين نفين علوبة دي؟ بيتهيألي سمعت الاسم ده في مكان 


مأ١١!؟‏ 
الزوج: مغنية أوبرا. بس الحق أنا اكتشفت إنك أقوى منهاء بسمع 
صوتك وأنا داخل الشارع. 


الزوجة: ماهو من عيالك هو أنا يعني بجر الشر يعني! دول عيال كيّادِين 

وفرّاسين زي أبوهم. 

الزوج: أبوهم ده اللى هو مين! أنا! يا شيخة في حد يستحمل زوجة 
بتصرخ طول الوقت؟» وكمان رأيها في جوزها سلبي. 

الروجة: أسمعء لا سلبي ولا موجب» أنا أصلا مبحبش الرياضيات» 
كلمني بكلام أبويا وأبوك. 

الزوج: ماشي ! امشي من هنا مش عاوز دوشة وكلام فارغ. روحي 
حضري لي طشت ميّه بملح؛ علشان تدعكي رجليء؛ حلو كده! 

الزوجة: إنت بتهرج. لا بابا ولا باباك ده أسلوبهم» إنت متقمص 


الزوج: هو انتي شايفاني بقولك يا صفايح الزبدة السايحة؟ مش فاضي 
بكره خلاص ارتاحتي. 


الزوجة: أهو انت على طول مفتري كده؛ ولا تتقي رينا فيًا. 

الزوج: أيوه تقمصتي شخصية عبلة الكحلاوى؛ نفين علوبة متنفعش 
دلوقتي؛ هو أنايا رب متجوز قناة فضائية!! 

تفكر الزوجة في مخرج من هذا المأزق» لن تستطيع أن تطلب منه بعد كل 
هذا الجدال ما تريده صراحة. فتقول له: الحق عليّاء كنت عاملة حاجة حلوة 
ومخللء وعاوزه أوديهم لحماتي حبيبتي بكره» وبما إناك مش فاضي هاروح 
وحدي ل... يقاطعها الزوج يفرحة: يجد لماما! وهتروحي وحدك؟! 

تقاطعه الزوجة: آه هاروح لوحدي بس لمامتي وأوديلها هي الحاجات؛ 
لما تفضى بعد كذه نبقى نروح لماماتك يا سي السيد هع. 


الزوج: خبيثة. 
الزوجة: دي أقل حاجة عندنا. 


د:22: كو 

17 
ابنة صديقتي العراقية 


الأم: صباح الخير يا حبيبتي» هتروحي الجامعة إمتى؟ 

الابنة: صباح الخير يا أمي يا حبيبتي» مش عارفة حسب يعني ! 

الأم: يعني إيه حسب!» مش فاهمة؟ 

الابئة: يعني لو لبست ونزلت دلوقتي يبقى في خلال نص ساعة» لو 
شربت نسكافية هيبقى ساعة إلا ربع» لو فطرت وشربت النسكافية هيبقى 
تقريبًا بعد ساعة وربع؛ لأني غالبا هادخل كمان التواليت. 

الأم: يا بنتي هو انتي لازم تشرحي لي بالتفاصيل» حددي على طول! 

البنت: مش عارفة يا ماماء أول ما أجهز هاقولك يا حبيبتي. 

الأم: طيب هترجعي من الجامعة الساعة كام؟ 

البنت: حسبء لو حضرت المحاضرات بس يبقى همخلص الساعة 212 
وده معناه إني أركب الباص وأرجع البيت 12 إلا ربع» لو وقفت أكلم 
صاحبتي هتأخر كمان نص ساعة» لو قعدنا في الكافيه بتاع الكلية يبقى 
هتأخر نص ساعة إضافية» دا غير لو إني مش هاركب الباص وجيت على 

رجلى أتمشى زودي كمان ساعة إلا ربع! 

الأم: تشد شعرهاء وتقول لها يابنتي يا حبيبتي» ليه كل الاحتمالات 
قولي لي الأرجح وخلاص. . ْ 

الابنة: الأرجح هو إني هاقعد أقيم أي الأوقات أفضل في الرجوع 
علشان دوشة الشوارع والزحمة. 

الأم: خلاص ماشيء يعني تقريبًا هتيجي الساعة واحدة ونص. 

الابنة: مقدرش أجزم لك بالتحديد! 

الأم: أنا هاجزم لك إني هايجيلي جلطة من الروقان ده. 

الابنة تنظر لأمها باستغراب» وتقول: سلامتك يا أمي بعد الشر. 


65 


ص ف 2 5 
10 1 7 02 


18 
الشيف ماما 


الأب: إيه يا ماما مفيش بسكويت ولا كيكة ولا أي حاجة من إيديكي 
الحلوة دي؛ بقى لك فترة ناسية حبايبك! 

الأم: حبايبيك؟ إيه المحلسة دي مش بعادة يعني» أها أنا فهمت» إنت 
دفعت كتير في البسكويت والمئين والبقسماطء» صح؟ 

الأب: ظالمة ومفترية» أبدّا بس أصل البسكويت بتاعك أحلى وأنضف. 

الأم: بس أصل! نسيت تقول وأرخصء إنجز يا أبو العيال يا غالي مش 
عادتك المحلسة» تعالى دوغري زي عادتك. 

الأب: اعملي نفسك مش واخدة بالك؛ إيه قطر ماشية على قضبان» 
شوية دوران وملفات بلاش تكوني مباشرة كده. 

الأم: حاضر هاعمل لكم بسكويت وكيكة» حلو؟ 

الأب: حلو قوي قويء نعمة! 

وبعد يوم ونص... 

الأم: يا بنات هو البسكويت خلص؟ طيب فين الكيكة؟! 

الأب: تسلم إيدك طبعًا من حلاوته خلصء وكان خفيف وهاششء يلا 
بقى اعملى لنا... 

الأم: أنا لسه إيدي مارتاحتش من عمايل الأولاني. 

الأب: بالهنا والشفا على قلبنا مش كده؟ : 

البنات: تسلمي يا ماماء يا أحلى أم. 

الأم بخنقة وضيق: تسلموا. 

الأب: يا ماما (ينادي كأنه شاف عفريت). 

الأم: خير في إيه يا أبو العيال!ء مفزوع ليه كده؟! 

الأب: البسكويت مش عايز يدوبء وأنا بفته في اللبن. 

الأم: مش هيدوب وأنت بتفته في اللبن» أصله ناشف شوية. 

الأب: دا صعب. 

الأم: بضحكه خبيثة» مش صعب هو بس هيقعد أسبوع مش هيخلص 
تاني يوم قال حلو وهاشش قال! ملكمش غير الخشب يا مفتريين. 

19 
دكتور العيون 


يوميات أم عادية جدًا 

الأب: لو سمحتي يا ماما عاوز أروح لدكتور العيون» أوصفي لي 
علشان المكان ده صعب. 

الأم: هتنزل من على الكوبرى اللي في شارع الفلاني» وتلف مع أول 
يوترن» تالت عمارة. 


الأب: إيه ده! قو عارف. المكان ده مش متعود أروحه؛: ياريت 
تيجي معايا. 

الأم: آسفة مش هاقدر عندي شغلء والبنت الكبيرة معاك تونسك. 

الأب: خليكي جدعة. 

الأم: خليك انتَ جدع؛ والوصفة أهي مرسومة» رسمتها وكتبت لك 
أسماء الشوارع والمداخل لو مشيت على الرسمة هتوصل. 

البنت: يا بابادي سهله قويء رّحتها مع ماما كتير. 

الأب: طيب راجعي معايا.. أنا مبعرفش مصر الجديدة دي خالص. 

أنا . . وعيلتي . . واموريستان 


الأم (في سرها): ولا مدينة نصر ولا أي مكان» حظي كده إتجوزت 
قروي من المهندسين. 

الأب: بتقولى حاجة؟ 

الأم: آه ببرطم عليك في سري ممكن؟ شوف الوصفة كذا وكذا وكذاء 
راجع ورايا بقى. 

الأب: أيوه.. أيوه» خلاص فهمت. 

الأم: طالما قلت كده أنابقى اللي فهمت اللي هيحصلء أنام بقى وآخد راحتي. 

مرت أربع ساعات وعاد الأب وابنته» الابئة تبكي. والأب غاضب 
غضبًا شديذا. 

الأم: مالكم فيكم إيه؟! هو الدكتور عنده زحمة للدرجة دي! إتأخرتم قوي؟ 

البنت: إحنا مرحناش للدكتور وتديدب في الأرض غاضية! 

الأم مندهشة: ليه الشوارع زحمة!؟ مع إنكم نازلين في وقت كويس» 
والدنيا كانت رايقة!. 

البنت غاضبة: الشوارع رايقة جدّاء والسكة فاضية لدرجة إن بابا قرر 
يفسحني. 

الأم جادة تقول: بتهرجي؟ هو انتم مرحتوش للدكتور!؟ معقول. ليه؟ 

البنت: كان نفسي يا ماما نروح للدكتور بس بابا مودانيش. 

الأم: ما تخلصي يا بنت حصل إيه؟ العربية اتسرقت,ء العربية عطلت!! 

فيكم إيه؟ أبوك مبيردش» وشكله على آخره. 
البنت: أبدًا إحنا اتأخرنا؛ علشان بابا ودانا أول طريق العين السخنة. 
الأم تضحك حتى تدمع عيناهاء وتقول: ما أنا قلت.. طالما أبوكي قالي 
فهمتء دي وراها مشوار لغاية المصيف. تعيشى وتاخدي غيرها. 
البقت: توبة يا ماماء توبة. 

أنا . .. وعيلتي . . واطوريستان 


الحتفية 

الزوجة: لو سمحت يا بابا عاوزاك.تصلح لي حنفية الحمام الصغير 
علشان بتنقط. ولازم نقفل المحبس العمومي وأنا بتعطل. 

الأب: مش فاضيء اصبري عليًا شوية» بلاش استعجالء اقفلي 
المحبس مش هحتطير الدنيا. ظ 

الزوجة: ماشي؛ بس من فضلك متنساش. الموضوع مهم ومش هيآخد 
منك وقتء إنت بتعرف تصلحها. 

الأب: حاااااااضر خلاصء بلاش زن. 

الزوجة تتصل بحماتها للاطمئنان عليها: ألو إزي حضرتك يا طنط؟ 
عاملة إيه؟ وأخبار صحتك؟ وحشتينا. ظ 

والدة الزوج: الحمد لله إنتم أخباركم إيه؟ والله لسه سأله من شوية 
صغيرين جوزك عليكم» وطمني إنكم بخير. 


الزوجة باستغراب: هو اتصل بحضرتك؟ 

وعيلتي . . واموريستان 


والدة الزوج: لاايا بنتي؛ كان عندي ولسة نازل من شوية. 

الزوجة- حواجب ترتفع» وعيون تضييق: هو أبو الولاد كان عند 
حضرتك بيزوك من غيرنا!؟ والله زعلت منه. 

وبعدين يصحيكي من بدري ليه!» ما كان يصبر ونروح معاه بالليل. 

والدة الزوج: لايا حبيبتي كان بيصلح لي الشباك أصله مكنش بيقفل 
كويسء وعدى عليًا قبل ما يروح الشغل ووقف على إيد النجار اللي جابه 
معاه؛ والحمد لله الشباك ففل. ْ 

الزوجة تشعر أن هناك دخانًا يخرج من أذنيهاء وعيونها صارت حمراء: 
طيب الحمد لله يا طنط إنه عمل لك الشباك» وصيه علينا بقى يا حبيبتي 
علشان مش راضي يصلح حنفية الحمامء الميّه مبهدلة البيت. 

والدة الزوج: يا بنتى اصبري عليه؛ هو هيقطع نفسه! أكيد مش فاضي» 
بلاش تبقى طلباتك كتيرة» الرجالة بتزهق. 

الزوجة (في سرها): حماتي حياتي وصاحبة أجمل هدية» جوزي اللي 
مبيتأخرش عليًا فى طلب عا |||||||||ااا» أصير أكتر من كده؟! يا رب رحمتك. 

ثم بصوت مسموع ونبرة كلها حنان وتمثيل: حاضر يا طنط» أصبر يا 
حبيبتي» أسيبك بقى علشان أحضر الغداء سلام يا حبيبتي. 

الزوجة تكاد أن تنفجر: أنا اللي هاتقطع من اللي مش بيستحمل لنا 
طلب» وأي حد جري يقضي له طلباته» هآجي عند مامته وافتح بقي أبقى 
ست وحشة» هااكتم في قلبى واصرّء معندوش وقت يصلح الحنفية بنفسه.. 
وجاب نجار وراح التجمع وإحنا في 6 أكتوبر: 


حسبي الله ونعم الوكيل. الإفترى ده آخرته وحشة وحششششششة. 

وعيلتي . . واللوريستان ممست 


21 
الحمام 


اختفاء مريب للأم يحدث جلبة في البيت» يا ماماء يا ماماء يا ماما. 
الولد الكبير لأخيه: هى ماما فين؟ بنادي عليها مش بترد؟ يا ماماء يا ماما. 


الأم: إحمء إحم. 

الولد الكبير: ماما لو سمحتى فين شاحن الفون مش لاقيه» حضرتك 

الزم: إحمممممممممممم. 

الابن الصغير: يا ماما فين الشراب؟ عاوز أنزل» مش معقول أنزل 
بالجزمة من غير شراب. 

الأم: إحممممممممممممممم. 

الأب ينادي: يا ماما إنتي فين؟ عاوز أشرب قهوة. ثم يكلم ابنه الكبير: 
ماما فين!؟ 

الولد الكبير: مش لاقي الشاحن بتاعي والفون هيفصل شحن!! 
ودُوخت عليه. 

أنا . . وعيلتي . . والطوريستان سسسب م 
الأب: طيب ما تسأل ماماء أكيد هي اللي شالته. 
الولد الكبير: بسألها بتقولى إحمممممم» ومش عايزة ترد عليًا. 
الولد الصغير: وأنا عاوز الشراب ومش لاقيه» وهتأخر وبرضه مش 
بتق ولي غير إحممممعممممممم. 
الأب: سألت ماما؟» أكيد عارفة مكانه. 
الولد الصغير: بقولك يا بابا سألتهاء وقالت لى إحمممم. إنت معايا؟. 
الأب: إيه حكاية إحمممممم دي معاها!! أنا عاوز أشرب قهوة 


ضروري. 
تخر ج الأم من الحمام تصرخ في المجميع : !||| || ||| ااايه يا 
ظالمة يا مفتريين؟ 


هو إيه معرفش ألبي نداء الطبيعة؟ أو أتوضى؟ الدنيا إتهدت الشوية 
دول إيه تايهين في الشارع عاوزين دليل!! وأنت كمان عاوزني أعمنلك 
قهوة؟ أعملك قهوة على الريحة ها إيه؟ هبلتوني!! خنقتوني مش عارفة 
أبقى زي كل الناس! أدخل الحمام إمتى؟ ها إمتى؟ وقت ما يعجبكم! ولا 
وقت ما الطبيعة تناديني؟ 


الأب: معرفش إنك في الحمامء وبعدين هيخس عليك إيه تردي؟ 

الأم: أرد في الحمام؟ ماشى لو رديت عليكم هيبقى يعمل حوار 
وأتناقش وده حمام» حما|||ا||ااأاااالام يا ناس محدش يتكلم فيه. 
الأب: خلاص متزعليشء اعملي لي قهوة» عندي صداع. 
الأم تنظر إليهم بعل وتستدير لتعود إلى الحمامء وقبل أن تغلق الباب 
تقول لهم: اتفضلوا نكمل الحديث جوه؛ لو تحبوا!! حاجة تحرق الدم. يا 
ربء هو أنا طبيعية واللا هما اللي مجانين؟ 

22 


موعد الدرس 


الأم: ألوء أيوه يا مسترء إن شاء الله ميعادنا يوم الاتنين. 

المستر: إحنا ميعادنا الثلاثاء» ليه حضرتك بتقولى الاتنين! أنا هآجي 
الثلاثاء حسب الميعاد. 

الأم: حضرتك غيرت الميعاد مع مين؟ 

المستر: حضرتك يا مدام» هو ده الميعاد محدش غير حاجة يا فتدم. 

تغلق الهاتف غاضبة وثائرة» وتقول: إيه التهريج ده! مفيش أدنى تحمل 
للمسئولية» بيلعبوا في المواعيد» منتهى الاستهتار وكمان محدش يقولي! 

البنت: صباح الخير يا مأماء يا أحلى ماماء مال الجميل مكشر ليه؟! 

الأم: صباح النورء إنتي ليه أجلتي الميعاد بتاع مستر الساينس!! وخلتيه 
بدل يوم الاتنين يوم التلات. 

البنت في حالة ذهول- ترد: جبتي الكلام ده منين يا ماما؟. والله ي يا 
حبيبتي ما كلمته ولا غيّرت الميعاد! 

الأم بتهكم: أكيد أبوك اللي غير الميعاد مع المسترء ما هو دايمًا يلخبط 

عمس أنا. . وعيلتي . . والوريستان سمس سمس 


مواعيدي, ولا يرجع لي أبداء كأني عدوته. 

يأتي الأب على صوت النقاش» ويقول: لا حول ولا قوة إلا بالله» 
مالك ومالي على الصبح؟ 

الأم ساخطة: مالي ومالك؟ إنت عاوز تجنني؟ ليه لما غيرت الميعاد 
لمعب طافين انام اارخيري برااي نه 


ع ا ا ا الى 
مواعيد» ولا اتصلت بيه خالص! 


البنت: والله ولا أنايا ماما ومحدش غيّر مواعيد! 

تنقل الأم نظرها بين الأب والابنة» وفجأة تتذكر شيئًا فتضحك ببلاهة 
شديدة» ثم تقول لهم: تصوروا إني كنت بحلم إن المستر غير الميعادء وإن 
محدش فيكم قالي! 

الأب والابنة أصبحوا في وصلة من السخرية وتبادل الاتهامات على 
طريقة الأم» وينفجرا في الضحكء فتنظر لهما بخجلء وتقول: منها لله 
الدراسة جابتني ورا. 


220622202 

23 
الشغالة 


الأم لديها خادمة وكانت فرحة لوجودهاء وتحاول إيجاد عمل لها 
لدى صديقاتهاء فتنصل بإحدى صديقاتها وهي سعيدة: ألو.. أيوه يا 
حبيبتي» مش هتصدقي الخبرء عندي شغالة» آه والله» عندك حق تصرخي 
من الفرحة» واسمعي كمان اللي هيفرححلك أكتر» الشغالة محتاجة تروح 
عند حد كمان علشان عندها أيام فاضية» وقلت أسألك الأول قبل ما 
أسأل فوفة؛ لأن فوفة عندها دايمًا شغالات ربنا يديمهم عليها. آه يا 
حبيبتي. آمين» آمين. 

البنت تسمع حوار أمها فيصيبها الجنون» وفي محاولة للفت انتباه أمها: 
بسس بيسسسس ماما يلاش» بلاش يا حبيبتي» يلاش يا ماما. 

أي؛ أي. إلحقيني يا ماماء وقعت!! 

الأم تشاور للبنت أن تبتعد وتنظر لها بتوعدء ثم تكمل حديثها: أيوه همي 
بتاخد من (...) جنية وحسب شقتك وححبجمهاء أيوه؛ أيوه فاهمة» إنتي حرة 
معاهاء أنا مش هاقول لها هتديها كام ولا هتمشي من عندك إمتى. 

تقف الابنة وتدق قدميها في الأرض في محاولة لإثناء أمها عن 
المتابعة» والأم مستمرة: أيوه يا سوسكاء شاطرة وأمينة ونضيفة وبتسمع 
الكلام؛ أهم شيء مش رغاية وملهاش طلبات. 

البنت: يا ماما بلاش والله بلاش» الله يخليك. متقوليش على الشغالة 
يا ماما حر||||ااااام. 

تضع الأم يدها على السماعة وتقول بصوتٍ متوعدٍ: امشي يا بنت؛ 
امشي يا رخمة من هناء والله لما أخلص التليفون هاوريكي» غوري. 

البنت في محاولة جديدة: بلاش يا لولو بلاش هتندميء هتندم يا 
دميل» إنت يا جومرء وتقفز على الأريكة مثل القرد الصغير» هتندمي يا 
سعا |١|١|!١أ١||‏ !||| ااااد. 

الأم تستأذن من صاحبتها: ثواني خليكي على التليفون أصل في دبانة 
بتزن جنب ودنيء آه ثواني هاموتها وأرجع لك. 

البنت تشعر بالخطرء وأن السلاح الطائر في الطريق فتتراجع» وتقول: 
إيه إيه يا حبيبتي» فيه إيه ؟ دي نصيحة من بنت لأمها حبيبتهاء عادي خالص. 

الأم بزهق ونفاد صبر: مسمعش صوتكء خليني أكلم الست انكتمي؛ 
إنتى إيه؟! هربانة من عنبر الخطرين؟! حصل حاجة لنفوخك؟ فى إيه!! 
هاضر بك والله. ١‏ 

البنت: ماشي بكزه تندم يا دميل» ومتشتكيش وتقول ياريتني.. ياريت. 
هيهيهيه ! 

الأم بحنق وضيق من إصرار ابنتها على المشاغية: إخفي يلا من هنا. 

وتكمل المكالمة: أيوه خلاصء هابعتها لك يا حبيبتي» اتفقنا؟! آه إنني 
يومين وأنا يومين» سلام. 

تنظر الأم لابنتهاء وتقول: إنتي يا بنت اتجننتي؟ رجعتي لسن الحضانة؟؛ 
عمالة ترغي وأنا بتكلم ومّصرة تشتتيني؛ على فكرة لو كررتيها هتشوفي إيه 
اللي هيحصلء كسر رقبتك على صدرك. 

البنت: أي أي أي» يا جامد, إنتي خوفتيني يا مامتي» هاتى حضن؛ 
وافتكري حوارنا ده. 

الأم لا تعيرها انتباة» وتتصل بصديقة أخرى. 

البنت تصرخ: ماما بتعملي إيه بتتصلي بمين تاني» يا مجلس الأمن؛ 
الحقني. يا ناسء يا عالم؛ ياهوووو. 

الأم: بتصل بطنطك فوفة علشان طنطك سوسكا ممكن متردش علي 
والشغالة تزعل» وإنتي عارفة طنطك سوسكا مواعيدها وطريقتها صعبة مع 
الشغالاات. 

83 سب أنا. . وعيلتي. . واللوريستان 
البنت بذهول: يعني حضرتك عارفة طريقتها! طيب ليه بتودي الشغالة 
الحيلة عند أصحابك. مفيش شغالة بتقعد عندنا علشان حضرتك لما تديها 
الأم: بس اسكتيء اللي يقدر يعمل خير يعمله: بطلي رخامة ما إنتي 
البتث: بكره تندم يا جميل» ومش هتندم وبس!ء كمان هتقولي إني 
عندي حق» وتصالحينى على القسوة دي يا قاسي. 
الأم: امشي بلا رخامة» بنت رزلة صحيح. أنا مكنتش عارفة إنك بايخة 
كده. 
الببت تضحك وتقول: كده وكده يا جميل من ورا قلبك» أنا اللي 
أستاهل كل اللي يجرالي» وتغمز بعينيها لأمها المشغولة بالكلام مع 


صديقتها الأخرى. 
يوم.. اتنين.. أسبوع 


الشغالة تتغيب وتتصل وتعتذر؛ لأن المشوار الذي كان سهلًا أصبح 
مشوارًا بعيداء والراتب الذي كان كثيرًا صار لا يكفي حتى لنصف يوم» كل 
محاولات الأم لاسترجاعها فشلت. 

الأم تغلق الخط. مُحبطة ومكسورة الخاطرء وتقول: شغالين نماردة!» 

أنا. . وعيلتي . . واموريستان 


مهما تعملي معاهم! 

البنت تكاد أن تسقط ضاحكة؛ وتحاول أن تداري عن أمها الشماتة؛ 
فهذه ليست المرة الأولى: مش قلت لك يا ماماء بكره تندم يا دميل» أهي 
الحلوة هربت عند فوفة وسوسكاء وابقي خلي قلبك الطيب يغسل هو 
المواعين» هيهيهيهيه. 

الأم: امشي من هنا قليلة الأدبء إيه.. شمتانة في مامتك» طيب عقابًا 
ليكي إنتي اللي هاتغسلي المواعين. 


البنت: عونيا عونيا يا دميل؛ بس لما الميّه تيجي» هههههههه. 


28:58 8:2202« 

يحدث اختفاء مريب للملابس وبعض الأشياء الخاصة بالأسرة 
رغم عدم وجود غرباء» ظل هذا السر يؤرقهمء إلى.أن اكتشفوا حقيقة هذا 
الاختفاء. فقرر بعض أفراد الأسرة كشف ستر هذا اللغزعن طريق المواجهة. 

وعلى حين غفلة دخلوأ على أمهم؛ راجين منها الوصول لحل» وعندما رأتهم 
الأم نظرت لهم بتوجس» وقبل أن تسألهم باغتونها قائلين: يا ماماء من فضلك 
محتاجين منك الصراحة» مينفعش كدة» كلمينا.. إحنا تعبنا من اللي بيحصل ده! 

الأم بسخرية تقول: في إيه؟ بتصرخوا زي مشجعين الكورة ومشجعين 
المصارعة ليه؟! 

الابن الكبير: ماماء حضرتك قديمة قوي يا ست الكل! اسمها الألتراس. 

الأم بتكم تقول: حضرتكء. .وقديمة!. دونت ميكس يا حلوين» 
وبعدين اتلهواء بلا ألتراس بلا ألتراجل!» عايزين إيه ملمومين على بعنض 
منك. لهء ليهاء في إيه؟ 

الابن الاصغر: ماما ألش بايخ بايخ» يعني خليك في المشجعين أحسن» 
اتخنقنا من الألش ده بجد» 

فين ماما بنت النكتة اللي كانت بتخلينا نقع من الضحك زمان. 

الأم: واد انث إتلهي؛ ما أنا لسه بنت نكتة؛ إنتم بس اللي عيال رخمة» 
مش عاوزه بس أوريكم وأفحمكم! 

الابن: مش عاوزه أعرف عن الألش حاجة:؛ بلاش تبعتينا بعيد كده؛ 
عاوز أعرف قميصي الكاروه الكحلي فين» هو والتيشيرت البولو الروز؟ 

الأم بسخرية ترد قائلة: مش مكسوف على دمك! روز إيه» هو إنت يا 
واد اتقلبت وبقيت بنتء قال روز! 

الابن الأكبر: آمنت بالله يا ماماء إنتي أستاذة في المراوغة» وبصرف النظر 
عن جو التوهان اللي بتعمليه معاناء فين الكوتشي بتاعي» وفين جراب الآيفون. 

الأم بخباثة: إيه أنا براوغ؟ حرام عليكم دا أنا خط مستقيم» وبعدين 
في إيه» فجأة كده حاجتكم وحشتكم؟ دوروا كويس» كل حاجة بتلبسوها 
موجودة في مكانها. 

الأولاد: ماماء الحاجات اللي اختفت ومش عارفين نلبسهاء الحاجات 
خرجوا واللا لسه في الشنطة الزرقا؟ 

الأم تتصنع المسكنة وتقول: يادي الشنطة الزرقا اللي هتموتكم إنتم 
وأبوكم» يا مراري» دي هتشهد لكم يوم القيامة» يا عيني عليّاء أيوه الحاجات 
لسه في الشنطة الزرقا. 

الولد الأكبر: طيب ياست الحبايب هاتي لنا الحاجات اللي اتسرسبت لوحدها 
وهربت من دواليبنا وراحت نطت هناك واستقرت» بصراحة إحنا عاوزيتها. 

الأم بحزم: لأ أنا مش هاجيب حاجة؛ وخلاص طلعوا لله حرام عليكم. 

الأولاد: إحنا مطلعناش حاجة:» الحاجات اختفت» يا ماماء عاوزين 
حاجاتنا من فضلك. | 

الأم بقلق تقول: طيب إتلهوا بقى» ووطوا صوتكم شوية أحسن أبوكم 
هيسمعكم؛ وينضم لفرقة المظاليم! 

الأب: أيوه أيوه» أنا مسمغت» وجاي أنضم لفرقة المضحوك عليهم 
مش مظاليم. ْ ش 

الأم: سمعت؟ ما أنت طول الوقت بتشتكي من تقل سمعك؛ وكل ما أطلب 
حاجة» تقول مسمعتكيش؛ اشمعنى دلوقتي بقيت أبو ودان وجاي تنضم للفريق؟ 

الأب: بلا أبو ودان بلا أبو قردان» إطلعي بالبلوفر الأزرق والبيجامة 
الخضراء وعلى فكرة مينفعش تطلّمي حاجة لله من غير موافقتنا! 

الأم بحركة تمثيلية تجلس واضعة يدها على خدها وتقول: عوض علي 
يا ربء أنا إيه اللي جابني للبيت ده مالكم بخلا كلكم كده ليه الحاجات 
خرجت لله. مفيش حاجة خلاص»؛ إعملوا نفسكم مش لاقينهم. 

الأب: لأ. اعملي إنتي نفسك مأخدتيهمش من وراناء ورجعيهم لناء 
ونبدأ صفحة جديدة. 

الأم: أنا أخدتهم علشان محدش منكم بيلبسهم؛ وقلت الناس التانية أولى؛ 
وخلاص الكتاب اتقطع ومعدش في صفحات جديدة» وبعدين أصلا أنت تخنت 
على البلوفر والبيجامة؛ سيبهم وأوعدك مش هآخد خاجة تانية من وراكم! 

الأب: بصي إنك تاخدي الهدوم وتخبيها كام شهر وإحنا طبعًا ننساها 
ويعدين تخرجيهاء مينفعش. ومش إحنا اللي يتعمل معانا كذه. 

الأم: لو إنتم بتلبسوها مكنتوش نسيتوهاء بلاش بخل. 

الأب: هاتي هدومنا وحاجاتنا يلا بقى! 

الأم: وانت بتجمع ليه؟» ولادى حبايبى هيخرجوا الحاجات دي 
علشان قديمة» والبركة فيك تجيب لهم هدوم جديدة. 

الأولاد: ماشي موافقين على الصفحة الجديدة يا باباء هاتي الهدوم 
بقى» ربنا يخليكي يا ماماء وطبعا البركة في بابا يجيب لنا هدوم جديدة. 

الأب ساخيرًا: البركة دا بنك استثماري سمعتي عنه؟ وسيبك من الكلام 
ده» واطلعي بالهدوم. 

الأ بغضي مفتعلي ومحاولة للتشويش على إعادة الأشياء؛ تقول؛ يعنى 
أبوكع بأل متحنا نتم بقهء إبة ياربي خفة الدم دي» أنا مسمعتش ا 

الأولاد يضحكون قائلين: عادي يا ماماء ماهو دايمًا الضحايا بيتعاطفوا 
مع بعض . 

الأم متهكمة تقول: أيوه. وانتم يا ضحايا عاوزين إيه مني دلوقت؟ 

الأب مُهِدَنًا الأجواء- يقول: مش عاوزينْ حاجة ربئا يسامحكء ويغمز 
لابنه الصغير فيذهب مسرعًا ويحضر الحقبية الزرقاء. 

ويسرع بإلقاء ما بداخلها على الأريكة؛ فيصرخ الأب والأولاد وكأنهم 
وجدوا كنرٌ علي بابا الحرامي» ويصيحون قائلين: 

هدومناء إيه ده الحزام الضايع؛ شرابي اللي اختفى؛ أويا إيه ده قميصي 
الأصفر. 

الأم تتابع الموقف مُتحسرة وحزينة» وتقول لهم: منكم لله ضيعتوا 
غلة سنة كاملة. 

الأب: المال الحلال مبيضيعش!» هو مش اللي يعوزه البيت حلال 
عليه ولا إيه! 

الأم قائلة في محاولة أخيرة: طيب نقسم البلد نصين. 

الأب: لانصين ولا تلتين» يلايا ولاد خدوا حاجاتكم! ويبتسم منتصرّاء 
وتاني مرة.. مينفعش تطلّعي حاجة من ورانا. 

تنظر إليهم بسخرية وتقول في نفسها: الحمد لله ميعروفوش عن 
الشئطة السودا حاجة» دي كانت هتبقى الضربة القاضية» ثم تقول لزوجها: 
طيب يعني إنت مسامحني في اللي فات. 

يرد الأب: آه مسامحك. 

تبتسم بسعادة» فالشنطة السوداء مازالت في أمان» وتقول: هعء يلا 


خليهم يتسلوا. 


226252 

في إحدى الأمسيات وبعد أذان المغرب؛ جلسن كل من الأب والأم 
يشاهدان مباراة لكرة القدمء فجأة الأم تصرخ وتضع كوب الشاي من يدها 
على الطاولة بشكل درامي. 

الأم: يادي المصيبة يادي الخيبة» هاعمل إيه دلوقتي؟ آه يانايا حيرتي! 

الأب: يادي الفزع يادي الرعب؛ بتصرخي ليه مفيش جون دخل! 

الأم: هو انت فاكر إني بتفرج على الكورة! أنا قاعدة بس علشان 
مسمعليش كلمتين» وانتي سايباني وقاعدة على النتء أو بتكلمي أصحابك؛ 
أو قاعدة مع عيالك. 

الأب: إنجزيء واللا أقولك إستني, ياااايا غبي شوط برجلك التانية؛ 
أمّال بس شاطر تانخد ملايين!» الله يخرب بيت الاحتراف. خرب دماغكم. 

الأم: والله ما هتفلحواء نادي خخايب طول عمره» خليني في مصيبتيء أنا 
نسيت أجيب الحاجات اللي بتتصلح عند الرَّفة والولاد محتاجينهم بكره. 

الأب: مش لازم النهارده عادي. بكره روحي جيبيهم) عاوز أشوف الماتش. 

ويصرخ قائلًا: إتحرك؛ إتحرك يا بارد. إدي لصاحبك يا أناني» الله 
يسامحك ضيعت الجون بأنانيتك! 

الأم تصرخ: هو أنت بتكلمه ليه؟! هو سامعك؟! إنت عاوز تهبلني!» 
كلمني أنا. أنا اللي ب اتكلم, أنا اللي بكلمك! 

يشيح بيده ولا ينظر في اتجاههاء ويتابع الماتش باهتمام شديد! 

الأم: يا راجل انتّء هو أنا متجوزة كائن خزعبلي؛ لا يتكلم ولا يسمع؛ 
ويتحرك في البيت بس لما يعوز حاجة؛ أنا بكلمك رد على بدل ما ادعي عليك. 

الأب: إيه خزعبلك دي؟ إنتي اتجننتي! كل شوية تقولي هادعي عليك! 
طيب إياكي تدعي علي والله العظيم هتبقى بزعلة كبيرة. 

الأم تضحك: يا خواف خايف مني» طيب خلاص رد علي وبلاش 
تعمل نفسك صيني» وبلاش ألش رخم! قال خزعبلك قال. ممكن بعد 
الماتش تروح تجيب الحاجات من عند الرفة؟ لو سمحت. 

الأب: روحى إنتيء أنا بتفرج على الماتش مش فاضي. 

الأم: ماهو أنا بقولك بعد الماتش مش دلوقتي» قلت إيه؟ 

الأب: خلاص تعالي معايا نروح سوا. 

الأم: ليه؟ هو أنا بقولك تعالى معايا في مشاوير البيت؟ 

الآأب: [سسسسسبيسيه بس إستني» الغبي ضيّع بنالتتي. 

الأم: لا الغبية اللي ضيعت عمرها في العيشة معاك ومع عيالك. 

يقاطعها قائلا: أنا أصلًا مكانليش أتجوز واحد زيك سلبي وكسلان» 
واحد مش عاوز يعمل حاجة. ها.. نسيت حاجة واللا قلت كل آراءك فيًا. 

الأم بغضب: مش مكسوف من نفسك؟! بتتريق عليٌ! 

الأب: لامش مكسوف وفرحان بروحي؛ وفخور بنفسي» وندامان يس 
على حاجة واحدة. 

الأم: ندمان على إيه؟ ها أنا اللي ندمانة. أنا اللي عيشتى إتمررت. أنا.. ||. 

يقاطعها: جووووووووووووووووون أيوة كده يا شيخ كنت هتهبلني» 
الحمد لله. أيوه كنت بتقولي إيه!! إستني إستني هاجيب التليفون» وراجع 
تكملي خناق» ألوو شفت الجون؟ أيوه» وشفت دخله إزاي؟ بصراحة كنت 
هاتجئن لو مدخلوش جون دا آخر دقيقتين» الفريق التاني مش هيلحق يعمل 
حا|ا|اااجة كده هنآخد الكاس. 


الأم: جووووووووووووووووووون. 


الأب: دلوا جون تاني ملحقوش. 

الأم: لاء دخل فيكم جون, وهتلعبوا ضربات جزاء. 

الأب: إنتي بجد فرحانة؟ مش هانزل أجيب لك -حاجة. 

الأم: مش عاوزة حاجة» أنزل أناء ماهو يا تنزل بالتباع يا ينزل التباع 
وحده؟ خلاص مش عاوزه منك حاجة» بس أهم شيء إن فريقك نكٌد 
عليك كالعادة. 


وجون.. وجون.. وجون. 


25:05 5202 

الأم (بلامبالاة وتحسبًا للنقاشات المملة المعتاد) تقول بهدوء: العيد على 

الأبواب» والبنات عاوزين يشتروا هدوم علشان العيد» وانت عارف صداعهم. 
٠‏ الأب: ليه!! وهدوم عيد الفطر راحت فين؟ 

الأم: عندك البنات إقنعهم؛ أنا ببلغخك رغبتهم! عن نفسي لا عاوزه 
هدوم عيد» ولا عاوزه أنزل أشتري معاهم حاجة علشان رزالتهم. 

الأب: يا بنات إحنا مش هنشتري هدوم في عيد الأضحى» علشان 
جاي في الصيف» وانتم عندكم هدوم عيد الفطرء وهي هدوم صيفي. 

البنات: يا سلام يا بابا!! إنت عاؤزنا نلبس هدوم قديمة؟ 

الأب: قديمة ليه بقى؟ دي لها شهرين بس إزاي هتبقى قديمة؟ 

البنات: يعنى نحضر العيد بهدوم متكررة؛ الناس شافتها عليئا! 

الأب: يا حلاوة ومن إمتى إنتم اشتغلتوا مذيعات في الفضائيات يا منى 
هانم الشاذلي إنتي وهي وهي!!.- 

البنات: بريستيجنا يا بابا» وبعدين هو انتّ مش عاوز تجيب لنا هدوم 

الأم تتابع مبتسمة فرحة بالنقاش الدائر بين الطرفين: زهقت من الطبطبة 
شمال ويمين. 

الأب: يعنى إيه ليه! الصيف خلص خلاصء ممكن أجيب لكم هدوم 
شتوي آهء بس صيفي تاني لأ. هو هبل!! 

البنات: لأ مش هبل» بس إحنا مش أقل من أصحابناء وهنلبس شتو 
في الصيف إزاي يعني! 

الأىس: لأء أقل من أصححابكم ده أولاء وثانيًا مفيش لبس للعيد صيفي» 
شتوي أو مفيش خالص. قلتم إيه؟ 

الأم تتابع بشماتة وتبتسم ابتسامة الموناليزا. 

البنات (يتصنعن البكاء): يا بابا حرام والله. علشان خاطرنا! يرضيك 
نحضر العيد بلبس قديم» يا يابا إنت حبيبنا ملناش إلا إنت» يعني نطلب من مين؟ 

الأب: ما تقولي حاجة يا ماما عاجبك الكلام ده؟ 

الأم وابتسامة لزجة ساخرة لا تفارقها تقول: مليش دعوة إنتم أسرة مع 
بعضيكمء أنا حاياله الست الرخمة اللي بتضايقكم كلكم. لما تتفقوا إبقوا 
قولوا لي وأنا أنفذ. 

البنات: ماما من فضلك إقنعيه» كده حرالام والله! يلش الموقف اللي 
في النص ده! 

الأم: اللي يقوله بايا أنا موافقة عليه» مقدرش أرد له كلمة. 


البنات: بابايا حبيبي وافق يا قمر انتّ. 

الأب: منك لله يا مفترية والله لكي يوم؛ سلطتيهم علىّ أعمل إيه أنا 
دلوقتي؟ ' 
الأم: إعمل اللي يعجبك يا سي السيدء إحنا تحت أمركء أأمر وأنا أنفذ. 

البنات: ماما حرام عليكي سي السيد إيه بسء بابا راجل طيب وهيوافق 
إن شاء الله. 

الأب يفقد كل حصونه ويقع صريعٌ ضعفه تجاه بناته» ويقول: مفيش 
غير بلوزة لكل واحدة» و[لبسوا الجيبات بتاعة العيد. 

البنات يصرخن فرحًا: موافقين مبدئيًا. 

الأب: اتفقناء موافقة يا ماما على الكلام ده؟ 

الأم: اللي تشوفوه» تضحك (وفي سرها) تقول: موافقة جدًّا خاصة 
إنك إن شاء الله هاتديس في لبس العيد الصيفي» وجزم جديدة كمان؛ هع. 


تدمع وى مو: 

قررت الأم أن تراوغ زوجها وعزمت من قبلها بيوم. 

الأب: صباح الخير» مالك لاوية بوزك ليه؟ 

الأم: لا عادي. هو في إيه يزعل!ء الحمد لله مفيش أي حاجة. 

الأب: لا بجد» شكلك مش طبيعية. 

الأم: متحسرة على الخلفة والعيال» على فكرة أنا مش هانسى لك أيدًا 
إنك حرمتني يكون عندي أولاد. 

الأب: إنتي أكيد حرارتك عالية» أمّال ريا وسكينة اللي جوا دول مين؟. 
عيال الجيران باعتينهم لينا بعثة نتدرب على التربية!» إيه إنتي اتجننتي؟ 

الأم: متلفش وتدور. 

الأب: طيب والله المرة دي مش يلف وأدور. 

الأم: أيوه» اعترف يعني إنتٌ بتلف وتدور؟ 

الأب: إيه في إيه؟ إيه الصباح الغريب ده!ء إنجزي في إيه؟ خليني أنزل شغلي. 

الأم: إنتَ حرمتني يكون عندي أولاد. ْ 

الأب: إنتي مجنونة بجد. ويركل نعله من قدمه؛ ثم يقول لها: هاتي 
أشم بقكء إنتي شاربة مخدرات. 

الأم: هي المخدرات ليها ريحة؟ وإنتَ عرفت من فين؟ إنتّ بتشرب 
مخدرات؟! 

الأب يصرخ: يخرب بيت كده؛ إبعدي عن وشي. 

الأم: خلاص إهدىء أنا بس حبيت أعرّفك إنك السبب إني اتحرمت 
من خلفة الأولاد الصبيان» ولو كنت أعرف كده كنت متجوزتكش. 

الأب يضحك من جنون زوجته: ياريت يا شيخة بدل ما أنا عايش في 
موريستان» متجوز النداهة ومخلفة لي ريًا وسكينة. 

الأم: ماشى يا عبعال. 

وتضحكء وتذهب لعمل القهوة لها هي وعبد العال. 

26 
المريصةه 


الأم: أنا تعبانة جدّاء وعندي صداعء ومش قادرة صدري بيوجعني. 

الأب غاضبًا منها وساخطًا يقول: ماهو ده من إهمالكء لو بتآخدي 
بالك من نفسك لا يمكن هتتعبي؛ إنتي كده على طول مهملة. 

الأم: أنا تعبانة وعندي صداعء وإنتّ بتزعق ليه؟! أنا مش بقول هات 
فلوس أشتري عباية وطرحة وجزمة. 

الأب مازال منفعلا: مبتسمعيش الكلام؛ دي حاجة تخنق, كلمتي الصيدلية؟ 
طلبتي الدواء واللا لسه! وناوية تفضلي تتوجعي من غير ما تآنمدي الدوا؟ 

الأم: تعبانة ومش قادرة صدري بيتقطع مقدرتش أكلم الصيدلية كلمهم إنتّ. 

الأب: يادي اليوم اللي مش باين» ويصرخ بعصبية: في إيه؟ ليه الإهمال 
دهء هاتي أسماء الأدوية أشتريهم» عيشة تقرف وناس مهملة. 

الأم جالسة على فراشها وفي محاولة للقيام والرد على زوجها: في 
إيه؟ هو أنا يا عم جيت جانبكء إنتٌ بتزعق لي علشان عيّانة؟ أئّال لو 
طعنتك بسونكي كنت عملت فيا إيه؟!! ' 

سم أنا. . وعيلتي . . واموريستان 


الأب يحاول أن يضحك لكن مازال الغضب متملكا منه: بتهرجي 
كمان! 

الأم: انتباه (كح كح كح) بليز أتنشن أنا اللي عيانة ياعم العصبى» طيب 
علشان ترتاح» (كح كح كح) أنا كويسة وخفيت. تحاول الوقوف على 
قدميها فتقع أرضًاء 

يصرخ الأب: شفتي إهمالك! بتقومي ليه وبتتكلمي ليه» إسكتي 
علشان التنفس! 

الأم: يا رب أنا عاوزه أعيا لما يكون مسافر علشان اللي بيعمله ده كتير 
وأوفر بجدء حسبي الله ونعم الوكيل» كرهتني في العيايا شيخ. 

29 
حقيبة المدرسة 


تُقرر الأم اقتحام خلوة الزوج فهو في حالة توحٌد مع التلفاز والمباراة» 
وهي تريد شراء بعض الأشياء؛ فتدخل عليه فجأة وبصوت رفيع حادٌ: بايا 
البنات عاوزين شنط علشان المدارس» وإحنا طبعًا لسه مشتريناش حاجة» 
والمدارس على الأبواب» وخخلاص الوقت جري! 

الأب: يسم الله الرحمن الرحيم فزعتيني» في إيه؟! عاوز أتفرج على 
الماتش» وبعدين ليه شئط جديدة مش السئة اللي فاتت ت جمنا شنط؟! 

الأم: ماتش ش إيه دا فريق محتاس ودايمًا مغلوب» وعلى فكرة مكانتش 
السنة اللي فاتت» دي السنة اللي قبلها! 

الأب: ولو! إيه يعني السنة اللي قبلهاء طيب هي الشنط بتموت مثلّا؟ 
ماهي موجودة وزي الفل وما اشتكيتش! | ١‏ 

الأم بهدوء: لأء اشتكت. وعمرها الافتراضي انتهى خلاص! 

الأب: ياسلام والله» كمان الشنط بقى ليها عمر افتراضي؟ ولو افترضنا 
إن ليها عمر هينتهي في سنة! 

كك سم أنا. . وعيلتي . . واطوريستان 


الأم: أيوه طبعًاء ماهو العيال بيرموا الشنط على الأرض وبيبهدلوها!! 
وبعدين دول سنتين مش سئة! 

الأب بحزم: لأ إحنا هنوديهم الدراي كلين (التنظيف الجاف)» وكل 
واحدة تآأخد شنطة أختهاء وكده يبقى كل واحدة معاها شنطة جديدة: يلا 
بقى سيبيني عاوزة أتفرج على الماتش. 

الأم: هو الماتش أهم من مناقشة أحوال البيت» يعني هتتفرج على 
الأرسنال يا خي! دا فريق تعبان وهتتغلبوا كالعادة! 

الأب: من فضلك مالكيش دعوة بالنادي» وبلاش تفؤلي عليهم. 
وخلاص موضوع الشنط انتهيئا منه. 

تغادر الأم وهي تمتم في سرها ببعض الكلماتء فيقول لها: بتقولي إيه؟ 

ترد بصوتٍ عال: بقول يا رب تتغلبواء ارتحت. وعمومًا خلاص هما 
ولادي لوحدي. 

فجأة يصرخ الأب فتعود مسرعة: في إيه؟ 

يقول لها غاضبًا: منك لله. الأر بتاعك الدكر أهو الفريق اتغلب. 

تضحك وتقول: 9/65 65/آ. 

30 
المدرسة الجديدة 


بعد أن قام الأب والأم بنقل ابنتهم من مدرستها للمرة الرابعة» جاءت 
البنت تشتكي من ظلمهما فكان رد الأم: يا بنتي الله يرضى عليكي بلاش 
تناكفيني» المدرسة دي أحسن من المدرسة اللي كنتي فيهاء ناس محترمين 
ومنضبطين وقريبة من البيت. 

البنت: ماماء دي رايع مدرسة تنقليني ليهاء حرام والله مش عاوزه 
أنقل» بحب مدرستي» أصحابي. 

الأم: طيب أعمل إيه ماهو أنا بدور لك على مدرسة عِدلةء وتناسب 
مزاج حضرتك» ومحدش لمس أصحابك ولا جه جنبهم. 

البنت: طيب ماهي المدرسة اللي بتنقليني منها دي جميلة وعلى 
مزاجي» سيبيني فيهايا ماماء أنا بحبها. ليه تنقليني منها؟! دا ظلم وقهر وعدم 
احترام لآدميتي! 

الأم: آه دي مول.. باركنيج» أي شيء غير إنها مدرسة» والدليل إنك 
مبتحبيش تغيبي أبدّاء وعمرك مالبستي يونيفورم» وعمرك ما قعدتي تذاكري 

أنا. . وعيلتي . . واللموريستان 


أبدّاء ودايمًا المدرسين مش موجودينء ومالها آدميتك أنا بنقلك مكان 
محترم؛ وبعدين خلاص نقلنا. جاية تتكلمي في إيه؟ 

البنت: يا ماما المدرسة بتاعتي جميلة كوول» وبحب صحباتي قوي 
ومرتاحة فيهاء ممكن نرجع الورق؟! 

الأم: كوول في عينك؛ دي غول وعفريت» وكل الهم اللي في المدارس 
فيهاء وحبّي صحباتك هو أنا هنقلك من المدرسة واللا هنقل صحابك من 
قلبك» إتمسي» وبعدين ورق إيه اللي أرجعه تاني إنسي. 

البنت وهي غاضبة وتضرب في الأرض بقدميها: ماماء أنا والله لو 
حاولت تنقليني لخامس مرة مش هاتنقل تاني» والله هاقعد في البيت» مش 
هاروح مدارس تاني خالص. 

الأم غائظة إيّاها فتقول لها: اتفقنا آخر مدرسة هي دي؛ ومش هنقلك 
تاني» وربنا يشهد على كلاميء ارتاحي من الناحية دي خالص يا حبيبة ماما. 

بعد دخول المدارس بثلاثة أيام... 

البنت مبتسمة ببلاهة وتعبيرات كثيرة» لكن أهمهم الخجل فتقول: 
ماماء إحم. 

الأم مندهشة من طريقة ابتتها: نعم يا حبيبتي: خير؟! 

الابنة بصوت منخفض: ماماء أنا عاوزه أنقل من المدرسة دي» خنيقة 
وكلها ممتوعات. أنا مش طايقاها. ماما لازم تنقليني منها أي مدرسة متبقاش 

كده حرام دي سجن مش مدرسة أبدًا. 

الأم ساخرة بصوتٍ رفيع وحادٌ مثل أصوات أفلام الكارتون: أنا والله 
ما هانقل من المدرسة اللي رم نقلتيني فيهاء ولو فكرتي تن تنقليني تأني والله 
هاقعد في البيت مش هاروح مدارس تاني» (وبنفس الصوت). دخول 


الحمام مش زي خروجه» ضحكة شريرة متقطعة» هيهيهيهيهيهيه. 
222 8:06 

31 
إهداء لريهام وحمدي 


محادثة تليفونية بين الزوج والزوجة» وهو حوار حدث بالفعل وأنا 
اقتبسته» أما باقي الأحداث ما هي إلا محض خيال الكاتب» وأي تشابه 
بالواقع مقصوووود طبعا. 

في صباح أحد الأيام العادية جدّاء وبعد نزول الأب إلى عمله» تنهمك 
الأم في مهامها العادية من كرٌ وفرٌ وقنص»ء تضغط على أسنانها بسبب طفلتها 
(سنتين): خلاص يا حبيبتى» سيبي الموبايل متلعبيش بيه» لكن البنت تصر 
على الإمساك بالموبايل. 

الأم: بس يا ماماء بس يا حبيبتي» وتأخذ الموبايل وترفعه بعيدًا 
عنهاء وتذهب للمطبخ للحاق باينها؛ لأنها تسمع صوت بعثرة محتوياته 
وارتطامها بالأرض» وتصرخ في ابنها وتجري به إلى الحمام؛ كي تنظف 
وجهه من الدقيق الذي تغلغل في رموشه وفتحات أنفه وشعره الذي أصبح 
أبيض اللونء» وأثناء سيرها تسرب إلى سمعها صوت آخرء فاكتشفت أنه 
كان ممسكًا بزجاجة الكاتشب بالمقلوب وأخذت قطرات الكاتشب تتناثر 

كالماء» فوضعته في حوض الاستحمام ورجعت كي تنظف الأرض» 
فوجدت ابنتها ممسكة بالموبايل مرة أخرى» فتصرخ فيهاء وتقول: جبتي 
الموبايل إزاي!» وتخفيه مرة أخرى بعيدًا عنها. 

تمسح الأم الأرض» وتذكرت أن ابنها مازال في حوض الاستحمام» 
فوجدته قد فتح الصنبور وأغرق نفسه بالماء» تضغط على أسنانها وتحس 
أنها ستصاب بالجنون» تنظفه وتبدل ملابسه بأخرى نظيفة» وتخرج إلى 
المطبخ كي تكمل تنظيف آثار الدقيق. وبعد خروجها سمعت صوت ارتطام 
(بووووووم)» لكنه صوت مألوف بالنسبة لها؛ لذلك لم تذهب لتفقدٍ ما 
حدث؛ فقد رمى ابنها صندوق الألعاب مُعاقبًا لهاء وأثناء خروجها وجدت 
ابنتها ممسكة بالموبايل مرة أخرى: عا||||||ا|||اا||اا||اااااا إنتي بتعملي إيه؟ 
وتأخذ الموبايل وأمسكته في يدها هذه المرة» وتذهب لإكمال تنظيف 
المطبخ من آثار الهجوم؛ ثم تبجلس كي تأخذ قسطًا من الراحة بعد هذه 
المعركة» وتحاول فتح الهاتف. فلا يستجيب ويطلب رقمًا سريًا!! 

تنظر لابنتها متوعدة لها وتقول: عملتي إيه يا بنت الحلال؟. حرام 
عليكيء إنتى مُصرّة بقى على خرابه» مالك وماله!! 

تجرى غليها الصغيرة تريد أخذ الموبايل فتبعدهاء وتحاول الاتصال 
بزوجها فلا تقدر. [ْ 

مرّت ابتتها على قدمها بنعلها الصغير القاسي فتصرخ الأم متوجعة» 

وتبتعد الابنة هاربة من أمهاء وبعد قليل تعيد فعلتها مرة أخرى وتفر هاربة؛ 
فتلحق بها الأم هذه المرة ممسكة بهاء ونازعة الئعل من قدمي ابنتها ورمته 
من الشرفة من كثرة حنقها. 

يتصل الزوج للاطمئنان على الأولاد. 

الأب: ألو أخباركم إيه؟ 

يأتي له الصوت من الجهة الأخرى بنبرة صريخ على نحيب. 

الأم: بنتك. بنتك» شفت عملت إيه!! قفلت التليفون ومحتاجة الرقم 
السرى» أعمل إيه أنا دلوقتي» وكمان هرست رجلي بالصندل الدبابة. 

الأب: الصندل جامد فعلاء معلش إهدي. في إيه؟ دا أنا بنتىي هادية» صح؟! 
الأم: بلسم! نرفزتني لحد ما رميت لها الصندل في الشارع؛ حدفته من 
البلكونة من غيظيء أنا زهقت من الصئدل ده. 

الأب بصوت حزين ومتأثر: الصندل اللي جبته لها أول هدية» اللي هو 
المفروض هيتشال ذكرى. ٠‏ 

الأم: رجلي هي اللي كانت هتبقى ذكرى من كتر الدهسء إنت بقى 
جيب لها ذكرى تانية» بس تكون طرية شوية. 

الأب: خلاص كده راح يعني؟ يا ستيء كنتي إرميه في أي حتة متعرفش 
توصلها. 

الأم: لاء الأجر عند رينا هو اتآخد» فممكن نلاقيه في رجل ياسمين 

الأب: بتهر جي » صح؟! 


الأم: أنااا كنت متعصبة:» يا أرميه» يا أرمي الموبايل. 

الأب: وهو ده مبرر إنك ترمي أول حاجة أجينها لهاء وحاجة هي يتحبها؟ 

على فكرة.. لو كتتي رميتي الموبايل كان أفضل والله. 

الأم: مش بدل ما أرميها هي يا ابني؟. 

الأب: قسمًا بالله» أنا لسه بأفكر فيها إمبارح» وانتي بتلبيسهولها 
عالسرير في شكلها لما تكبر» وتشوف شكل الصندل بتاعها بألوانه دي. 

الأم: يبقى انت اللى حسدته؛ معلش قدر الله وما شاء فعل.. فداناء 
يعني تحد الشر وراحء منها لله اللي رمته. 

الأب: آه صحيح. هو أنا مكبر الموضوع ليه كده؟! 

الأم: ههههههههههههه. لا والله عندك حق. بس ساعة الغضب المغلق 
لازم بيكون فيه خسايرء والحمد لله إنها جت على قد كده» وبعدين بجد 
اتزحلقت بيه كذا مرة» وأنا اتخنقت منه. 

الأب:... 

الأم: خلاص يا عم جبته لقيته فعلا عند أم ياسمين. 

النهاية السعيدة زي إي إند. 

9206220 

